text:
Birita Nielsen úttikin til A landsliðið
Í døgunum 6. til 11. apríl, skal føroyska A landsliðið hjá kvinnum á heimavølli leika innleiðandi undankapping til HM, sum verður í Fraklandi í 2019. Landsliðsvenjarin Pætur Clementsen hevur úttikið tann føroyska hópin, sum telur 20 leikarar, og harímillum er sum kunnugt 17 ára gamla Birita Nielsen úr B68.
Birita, sum er verjuleikari, er bæði stór og sterk, og vinnur eisini teir flestu luftbóltarnar. Umframt at vera liðskipari, er hon eisini ein sympatiskur leiðari, sum viðleikararnir síggja upp til. Síðani hon byrjaði at leika fótbólt, hevur hon mest sum altíð leikt sum svipari, umframt at hon eisini hevur drúgvar royndir á bæði U17 og U19 landsliðinum.
Føroyar eru annars í bólki 4, har mótstøðuliðini eru Luksemborg, Montenegro og Turkaland. Turkaland er eisini mettur at verða favorittur at vinna bólkin, men eftirsum tað verður leikt í Føroyum, mugu Føroyar eisini metast, at hava ein góðan møguleika, at leika seg víðari. Seinast innleiðandi kapping var til HM, eydnaðist tað Føroyum at vinna sín bólk, har Montenegro eisini var í bólkinum. Tað eru 4 innleiðandi bólkar, har vinnarin av hvørjum bólki, umframt tann besti 2’arin leika seg víðari til sjálva undankappingina.
Herfrá ynskja vit Biritu Nielsen hjartaliga til lukku við úttøkuni.
Koyr á B68


c: text/html

text:
Treytir
Gjald
Gjald fyri vørur, keyptar á heimasíðuni, verða goldnar við gjaldskortið.
Bíleggingarváttan
Bíleggingarváttan verður send til kundan við telduposti.
Avlýsingar vegna veður
Um túrar verða avlýstir vegna veður veita vit fult endurgjald.
Iðranarrættur
Um tú setur teg í samband við okkum og avlýsur tína ferð seinast kl. 20 dagin áðrenn fráferð, so veita vit fult endurgjald fyri ferðina - tó ikki íroknað avgreiðslugjald fyri brúk av gjaldskorti.
Ábyrgd
Alt brúk av Mykines.fo er eftir ábyrgd hjá brúkaranum.
Trygd
Tað er trygt at keypa á mykines.fo. Tá goldið verður við gjaldskorti er sambandi við bankan í bronglaðum formi.
Skrásetingarpolitikkur
Mykines.fo verjir persónligar upplýsingar, sum vit fáa frá tær. Keypir tú vøru umvegis teldu, nýta vit bert upplýsingar frá tær til at avgreiða tína bílegging.
Vit selja ikki persónligar upplýsingar til triðja part.

robotstxt: allowed

filter: keep


text:
Fyrst er Magnus Rasmussen gestur og hoyra vit um Páskastevnuna í Bylgjuni í Runavík, sum verður í døgunum 14.-16. apríl. Møtini fara at verða send á heimasíðuni elim.fo. Møtini verða eisini tulka til enkst. Skráin verður lýst í miðlunum komandi dagarnar. Síðani eru Jeff Clarke og Heather Johnson, Kanada, saman við tulkinum Elin Neshamar í útvarpsstovuni og hoyra vit um ráðgevingarskeiðið ”Hjartapína” – har Bíblian verður nýtt sum grundarlag at læra, hvussu ein kann fáa hjálp og grøðing til sálarsár, veri tað sorg, trupulleikar av ymiskum slag, árin av kynsligum ágangi o.ø. Undirvíst verður aftaná vanliga arbeiðstíð; 15 tímar tilsamans. Fyrra skeiði var síðsta vikuskifti í Lívdini í Hoyvík og seinna skeiði verður frá 5. til 9. apríl í Betesda, Klaksvík. Nærri kunning og tilmelding hjá: Mari í Løðuni, tlf. 264774 ella t-post: marifp_81@hotmail.com og hjá Elin Neshamar, tlf. 280104 ella t-post: elin-n-89@hotmail.com. Eisini á facebook: Hjartapína-Betesda, Luttøkugjald kr. 1.200.
Vertur: Tór Arni Samuelsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Sumbiar Ítróttarfelag. Í 2005 fóru Vágs Bóltfelag og Sumbiar Ítróttarfelag undir at skipa samstarv um fótbóltin í økinum. Síðan hetta hevur fótbólturin verið skipaður undir navninum VB/Sumba. Seinastu árini hevur VB/Sumba eisini samstarva við TB um ungdómsfótbóltin í oynni. Felagsliðið, sum í komandi kappingarári kappast í Vodafon-deildini, hevur fingið nýtt navn og búmerki. Tað er nakað síðan, at tað kom fram, at liðið skuldi eita FC Suðuroy.
Les meira um feløgini á teirra heimasíðu, við at trýsta á búmerkið.


text:
Fjóðringsfinalan í Løgmanssteypinum
Lotið var kalt, tá ið KÍ og ÍF runnu inn á vøllin í Djúpumýru –
Okkara menn, ið spældu: : Jákup, Jan, Høgni Z, Bartal, Leivur (Áki), Nenad, Hanus (Jákup), Høgni M, Heri, Ari(Poul), Øssur.
Aðrir: Aleksandar og Hallgrím
Dysturin var ikki ein, ið fer í søgubøkurnar sum vælspældur. Fyrstu min. var spælið javnt, men so tóku KÍararnir yvir. Hóast teir høvdu bóltin meir enn okkara menn, spældu teir seg ikki til nakran málmøguleika. Tá um 25 min. vóru spældir, javnaði spælið seg. Vit høvdu spælt í uml. Hálvan tíma, tá ið fyrsti málmøguleiki kom, og hann var stórur. Okkara menn spældu seg væl í gjøgnum í høgra borði. At enda kom bólturin til Hanus, ið gjørdi skjótt av og skjeyt, men tíverri skjeyt hann bóltin beint á Meinhard. Nú skolaðu álopini á bæði mál. Stutt eftir okkara møguleika, skutu vertirnir væl uppum, hóast møguleikin var góður. Tað var hann uppaftur betur, tá ið vit høvdu spælt uml. 34 minuttir. KÍ fór ígjøgnum í okkara høgru síðu, har Álvur sparkaði bóltin væl inn til ein frían Páll K, men onkursvegna bombaði hann bóltin væl upp um málið.Tað sama gjørdi Álvur, sum eisini var fríur – og Nenad skjýtur beint í favnin á Meinhardi. Jú, málmøguleikarnir vóru stórir. Tá ið fólk gjørdu seg til at fara at keypa sær ein kaffimunn, hendi tað, sum ikki mátti henda. Vánaligt útspark frá Jákupi, ringt verjuspæl ger, at Álvur sleppur í gjøgnum í vinstru síðu og kann spæla til ein blankan Páll, sum hevur lætt við at skora. Stutt eftir bríkslaði dómarin til hálvleiks – og kaffið smakkaði beikst.
Vit løgdu beint í krovið á KÍ í seinna hálvleiki. Tá ið 5 min. vóru spældir broderaðu vit okkum í gjøgnum í vinstra borði og heilt inn á 5 meturin, har Hanus, nakað “spískur” smekkar til. Tíverri rakti bólturin stongina og fór til málspark. Og vit góvust ikki at trýsta. Ikki frítt at heimaáskoðararnir vóru ótryggir um gongdina, tí har var sum í grøvuni. Hinvegin kundu okkara áskoðarar saktans heppað væl betur. Vit trýstu og trýstu og hart leikaði á KÍ málið. Tá uml. Hálvur tími var spældur, bjargaði KÍ leikari einum skallara á strikuni. Nú var tíðin um at ganga undan og Albert tók Hanus út fyri Poul, og Ara fyri Jákup. Poul fór í verjuna, meðan Bartal fór fram í álopið. Stutt eftir vóru vit aftur um reppið at fáa mál. Æssur fór fram í vinstra borði og sparkaði bóltin flatt inn mitt fyri málið, men hart pressaðu av Meinhardi skjeyt Bartal bóltin fram við málinum. Har átti eisini at verið mál. Slíkt press gevur møguleikar til kontra, og stutt fyri tíð áttu KÍ leikari at fingið mál. Einsamallur við Jákup loppaði hann bóltin upp um Jákup. Bólturin rakti stongina og hevði farið inn, um Poul ikki hevði runnið aftur og fingið sparkað burtur. Seinasta álopið áttu vit, men skotið fór beint uppum.
Ikki frítt, at tá ið dómarin Rúni Gaardbo ( Johnleif Gerðisá og Edvard Højgaard), ið dømdi væl, bríkslaði dystin av, var tað við kensluni, at dystin kundu vit gott havt vunnið
– og tað føldist enn kaldari, tá ið dysturin var liðugur.
Myndirnar hevur Erland Sivertsen tikið
[nggallery id=8]


text:
Rakstrarbygnaður
So hvørt talgildingin verður sett í verk, er neyðugt, at viðkomandi myndugleikar fáa ábyrgdina av at røkja tær uppgávur, sum talgildingin hevur við sær. Neyðugt verður við einum myndugleika, sum hevur yvirskipaðu ábyrgdina fyri talgildingini, so at tað verður ein felags kós fyri land, kommunur, vinnu og borgarar. Hesin myndugleikin skal hava ábyrgdina av at leggja ætlanir fyri talgilding, hava umsjón við, at KT lógir og trygdarkrøv verða hildin, gera leiðreglur og politikkir og standa fyri menning, rakstri og support av talgildanaruppgávunum. Talan verður um at røkja og menna talgilda samleikan, heldina og felags loysnirnar innan talgildar tænastur.
Í teimum grannalondum, sum eru komin væl áleiðis á talgildanarleiðini, eru stovnar, sum hava myndugleika og ábyrgd av talgildingini. Í Føroyum finst eingin stovnur, sum hevur hesar uppgávur um hendi.
Lagt verður upp til, at KT Landsins, sum í dag røkir og mennir KT umhvørvið fyri umleið 60% av landsins stovnum, fær henda myndugleika. KT Landsins hevur frammanundan fleiri av teimum førleikum og royndum, sum eru neyðugar fyri at røkja hesar nýggju uppgávur.
Myndin niðanfyri er uppskot til ein framtíðar bygnað fyri KT Landsins, har nýggju uppgávurnar, sum standast av talgildingini eru við.
Tveir týðandi tættir í nýggja bygnaðinum eru talgildingaráðið og ráðgevandi toymini.
Talgildingaráðið
Fyri at tryggja, at allir týðandi áhugabólkar stuðla og eru við í menningini av talgildingini, verður eitt ráð, mannað við fólki frá lands- og kommunumyndugleikum, sett á stovn. Ráðið fær til uppgávu at viðgera og taka støðu til strategiskar spurningar viðvíkjandi talgildingini. Ráðið fær tilmæli til viðgerar og støðutakan sum stápsfunktiónin ‘ Menning’ orðar. Ráðið kann eisini sjálvt bíleggja viðgerð av strategiskum evnum.
Ráðgevandi toymið
Fyri at tryggja, at allir viðkomandi áhugabólkar stuðla og eru við í menningini av einstøku tænastunum, verður eitt ráðgevandi toymi fyri hvørja tænastufunktión, mannað við fólki við tøkniligum førleikum frá viðkomandi áhugapørtum, sett á stovn. Dømi um møguligar áhugabólkar fyri t.d. samleika eru bankar, telefeløg, tøkniligir serfrøðingar, umboð frá viðkomandi stovnum og kommunum og herumframt aðrir serfrøðingar eftir tørvi sum t.d. løgfrøðingar.
Toymið fær til uppgávu at tryggja góðsku og munadygd (effektivisering). Tað verður gjørt við at viðgera rakstrar- og menningarspurningar, koma við tilmælum um broytingar og virka sum ráðgevar fyri tænastufunktiónina.


text:
Fótbóltsvøllur
Fleiri í Hvannasunds kommunu dáma væl at spæla fótbólt, men umstøðurnar til tað hava ikki verið góðar.
Tí gjørdi kommunan av at fara undir at gera ein fótbóltsvøll við skúlan. Til støddar er vøllurin sum ein hálvur fótbóltsvøllur, og Fótbóltssambandið hevur góðkent vøllin soleiðis, at yngru deildirnar, sum kappast á hálvum vølli, kunnu brúka hann. Graslíkið er lagt á, og umstøðurnar at spæla eru tí framúr góðar.
Tað er ikki sannlíkt at hugsa sær, at vit í bræði fáa eitt fullmannað fótbóltslið í Hvannasunds kommunu, men nýggi fótbóltsvøllurin gevur íbúgvunum møguleika at spæla bólt uttan at fara av bygdini.
Vónandi fáa øll – bæði stór og smá – gagn av vøllinum.


text:
Áki Bertholdsen 17.02.2017 (13:18)
Henrik Old ávarar um el-bilar
– Vit skulu ikki leypa á leistum bara fyri at fylgja rákinum og ríða á grønu bylgjuni.
Tað heldur Henrik Old, landsstýrismaður í samferðslumálum
Hann var á ársfundi hjá Ráðnum Fyri Ferðslutrygd í morgun, har tað høvið brúkti hann til at mæla til varsemi, nú eitt rák hevur tikið seg upp, at øll skulu hava el-bil.
Samgongan hevur annars strikað fleiri av avgjøldunum á el-bilum fyri at eggja føroyingum at fáa sær el-bil.
Men Henrik Old heldur er ikki vísur í at hetta er so klókt. Tvørtur ímóti heldur hann, at vit skulu ikki leypa fram av og at glaðbeint royna at fáa føroyingar at keypa sær el-bil.
Hann vísir á, at tað hevur verið nógv frammi um, hvussu skjótt tað er, at eldur kemur í ein el-bil.
– Tað hevur verið ført fram um, at tað kemur skjótari eldur í ein el-bil, enn í vanligar bensin- og dieselbilar.
Síðani eru onnur, sum hava víst hesum aftur, tí tey siga, at vandin fyri at eldur kemur í ein el-bil, er ikki størri enn at eldur kemur í ein vanligan bensin- og diesel bil.
Men tað er í hvussu so er eitt, ið ikki reingist, og tað er, er eldur komin í ein el-bil, er hann nógvar ferðir verri at sløkkja, enn eldur, sum kemur í ein vanligan bil.
– Nýliga eru royndir gjørdar í Noregi, har eldur varð settur í ein el-bil, og har vísti tað seg, at eitt vælmannað sløkkilið hevði ein heilan tíma um sløkkja, tað er tí at hann hevur so stórt battarí.
Samstundis vísir landsstýrismaðurin í samferðslu á, at vit eru eitt oyggjaland, sum er samanbundið av nógvum tunlum, bæði omansjóvar og undirsjóvar, og harafturat hava vit nógvar bilaferjur, sum føra bilar um firðir og sund.
– Vit eru tað fólkið í heiminum, sum ferðast eina mest ígjøgnum tunlar og við ferðafólkaskipum, sigur Henrik Old.
– Við tí samferðslumynstrið vit hava, eiga vit at vera varin, áðrenn vit eggja fólki í stórum tali at fáa sær el-bil, tá ið tað er so ringt at sløkkja, skuldi eldur komið í teir, heldur Henrik Old.
– Er tað rætt at fylla bilaferjur og undirsjóvartunlar við bilum, sum eru so torførir at sløkkja, sjálvt hjá vælmannaðum sløkkiliði, leggur hann afturat.
– Er tað rætt at leypa á leistum, ella er tað rætt at drála eitt sindur á, og vita hvørjar royndir onnur gera sær á hesum øki, er spurningurin, Henrik Old, reisir.


text:
Í Mikkjals tíð (Mikkjal var sonur løgmann og kongsbónda Jógvan Heinason í Lamba og eina tíð sýslumaður í Eysturoy) hendi ofta, at menn av fyllskapi fórust á ferð millum Funningsbotn og Skálabotn.
Fyri so nógv sum møguligt at byrgja fyri lívláti har um leiðir, vildi Mikkjal hava fólk at seta búgv í Skálabotni. Hann bað Knút á Skála, sum var kendur fyri at vera nærlagdur og dugnaligur, um at seta búgv har. Knútur, ið var bróðir tann av løgrættinum deyðsdømda og síðani dripna Borgaran á Skála, tók við boðunum undir teirri treyt, at hann fekk nakað av kongsi í festi úr einum festigóðsi á Skála, og í sýslumanni Mikkjals tíð fekk hann umframt nakað lítið av peningi árliga.
Søgnin sigur, at Knútur í Skálabotni var fyrsti maður í oynnum, sum átti karðar. Av tí komu ár og árliga nógv fólk til hansara fyri at fáa ull sína karðaða. Í teirri tíðini brúkti fólk annars í staðin fyri karðar teir sonevndu tókambar.
Tað sigst, at Høgni bóndi í Stórustovu í Oyndarfirði, sum tá í tíðini var av størstu bóndum, læt alla sína ull karða hjá Knúti.
Kongur Kristian IV fekk rokk og strá ført inn á oyggjarnar úr Skotlandi. Hann fekk tveir skotar til at læra føroyingar at spinna. Og tað slagið av rokki, ið vit enn brúka í Føroyum, verður tí nevnt skotarokkur.
Andreas Weihe: “Søga og søgn”, 1933


text:
Síður
Tíðindaevnir
- Allar útbúgvingar
- Aðrar útbúgvingar
- Búskapar- og leiðsluútbúgvingar
- Byggitøkniligar útbúgvingar
- Hugvísindaligar útbúgvingar
- IT útbúgvingar
- Miðnámsútbúgvingar
- Náttúruvísindaligar útbúgvingar
- Pedagogútbúgvingin
- Røktarútbúgvingar
- Samfelagsvísindaligar útbúgvingar
- Sjóvinnuútbúgvingar
- Stakskeið
- Tíðindi
- Vælveruútbúgvingar
Tíðindasavn
- februar 2017
- december 2016
- november 2016
- oktober 2016
- juli 2016
- juni 2016
- februar 2016
- januar 2016
- december 2015
- oktober 2015
- september 2015
- juni 2015
- april 2015
- marts 2015
- februar 2015
- januar 2015
- november 2014
- oktober 2014
- august 2014
- juli 2014
- marts 2014
- februar 2014
- januar 2014
- november 2013
- oktober 2013
- september 2013
- august 2013
- juli 2013
- juni 2013
- maj 2013
- april 2013
- marts 2013
Leita
-
Kalendarinapr28fre10:00 Ítróttarháskúlin nýtir stóra høliðÍtróttarháskúlin nýtir stóra høliðapr 28 @ 10:00 – 12:00Ítróttarháskúlin nýtir stóra hølið mána-, óns- og fríggjadag kl. 10 til 12 til undirvísing.maj1man10:00 Ítróttarháskúlin nýtir stóra høliðÍtróttarháskúlin nýtir stóra høliðmaj 1 @ 10:00 – 12:00Ítróttarháskúlin nýtir stóra hølið mána-, óns- og fríggjadag kl. 10 til 12 til undirvísing.maj2tirs08:00 Ítróttarháskúlin nýtir stóra høliðÍtróttarháskúlin nýtir stóra høliðmaj 2 @ 08:00 – 09:30Ítróttarháskúlin nýtir stóra hølið týs- og tórsdag kl. 8-9.30 til undirvísing.maj3ons10:00 Ítróttarháskúlin nýtir stóra høliðÍtróttarháskúlin nýtir stóra høliðmaj 3 @ 10:00 – 12:00Ítróttarháskúlin nýtir stóra hølið mána-, óns- og fríggjadag kl. 10 til 12 til undirvísing.maj4tors08:00 Ítróttarháskúlin nýtir stóra høliðÍtróttarháskúlin nýtir stóra høliðmaj 4 @ 08:00 – 09:30Ítróttarháskúlin nýtir stóra hølið týs- og tórsdag kl. 8-9.30 til undirvísing.
-
Seinastu tíðindi
-
Vil tú lesa sosial-ráðgeva sum fjarlesandi?02 februar, 2017Stórur áhugi er í at lesa sosial-ráðgeva sum fjarlesandi. Av Read More »
-
Íverksetan á ferð – í Vági 5. des.01 december, 2016NB! Tiltakið er flutt í Miðlatún, mánadagin 5. des. frá Read More »
-
Próvtøka á Fjarlestrardeplinum29 november, 2016Tað gerst alsamt vanligari, at próvtøkur eru á Fjarlestrardeplinum í Read More »
-
Lesandi atgongd til hølir um jólini26 november, 2016Eins og undanfarin ár, kunnu lesandi um jólini ókeypis brúka Read More »
-
Próvtøka á Fjarlestrardeplinum13 oktober, 2016Í hesum døgum eru fyrstu próvtøkurnar hjá námsfrøðingunum, sum eru Read More »
-
Leiti orð2014 2015 2016 Allar útbúgvingar arkitektur Bachelor bioanalytikara búskaparútbúgvingar Danmark ergoterapeaut Ferðastuðul fysioterapeaut Føroya Handilsskúli Kambsdalur Føroyar innrættingar arkitektur innrættingar ráðgevi IT-útbúgving Kost pilot kostráðgevi leiðsluútbúgvingar lestrarstuðul lærari Master merit-útbúgving Miðnámsútbúgvingar Norra Námfrøðingur námsfrøði Ongland Pedagog røktarútbúgvingar samfelagsvísindaligar útbúgvingar sjúkrarøktafrøðingur sosial ráðgevi stakskeið Studni stuðul SU Svøríki Sálarfrøði tekning Tíðindi Vælveruútbúgvingar web-mennari zoneterapeaut


text:
Um páskirnar skipar heimamissiónin í Suðuroy fyri stórmøtum í skúlanum í Trongisvági.
Skráin er hendan:
Langa fríggjadag, 14/4-17, kl. 18:00, v/ Kristian Martin Petersen, Fuglafirði og Mansbólkurin syngur.
Páskaaftan, 15/4-17, kl. 20:00, v/ Silas Olofson, Klaksvík, og Mourits M. Viderø, úr Trongisvági syngur.
Páskadag, 16/4-17, kl. 18:00 v/ Niels Jacob Nielsen trúboðara, Danmark. Streingjakórið í Porkeri syngur.
Langa fríggjadag og páskadag verður innsavnan til missiónsarbeiðið. Ein drekkamunnur verður at fáa hvørt kvøld, og høvi verður at fáa eina samtalu um andlig viðurskiftir ella forbøn, um ein ynskir tað.
Eisini verður nakað fyri børnini. Hvørt møti byrjar við barnavinarligum sangum og einum orði um Jesus, sum børn kunnu fata.


text:
Minnast tit hangarina? Hon sum stóð uppi á flogvøllinum? Tá eg var komin í tann aldurin, at eg fór heimanífrá og niðan á flogvøllin at spæla í hangarini, tá var hon longu rustað, øll sum hon var.
Men sum hon var stásilig, kortini. Sjálvt um klædningurin langt síðan var horvin, so var hon sum eitt operahús ella ein dómkirkja, himmalhøgt upp undir takið.
Allir teir dreymir, ið har vóru droymdir og spældir út í lívið.
Ein annar heimur, og uttanfyri lógu flott, tjúkk ljós niðurfeld í flogvøllin, sum onkrir barbarar, tí teir finnast alla staðni, eisini í Vágum, kláraðu at knúsa sundur.
Man hetta ikki vera fyrsta og einasta hangar staðsett í Føroyum? Og kortini stendur í Móðurmálsorðabókini, at hangarin er ein hangarur – harragud, so ósjarmerandi.
So mín bøn skal vera til tey, ið fáast við orð – broyt kynið til kvennkyn. Latið okkum taka orðini aftur.


text:
Fyri fyrstu ferð í 22 ár letur Rúsdrekkasøla Landsins upp nýggja sølubúð. Nýggja sølubúðin verður í bygninginum hjá Stanley við Svartheygg 2 við Norðskála og letur upp mikudagin 20. mai kl. 13.00.
Síðan 1993 hevur Rúsdrekkasøla Landsins havt seks sølubúðir. Tær eru á Drelnesi, Sandi, í Miðvági, Havn, Saltangará og Klaksvík. Sølubúðin við Norðskála fer at bøta munandi um atkomumøguleikarnir í Sundalagnum.
Rúsdrekkasøla Landsins varð stovnað í 1992, og endamálið við stovninum var m.a., at hann skuldi veita viðskiftafólkunum so góða tænastu og dygd sum gjørligt, samstundis sum nøgdirnar av seldum rúsdrekka ikki skuldu økjast.
Rúsdrekkasølan hevur síðan stovnanina livað upp til endamálið og ger tað áhaldandi. Bara frá 2008 til 2014 minkaði sølan av reinum alkolholi munandi. Í 2008 vórðu seldir 215.441 litrar av reinum alkoholi. Í 2014 vórðu seldir 204.957 litrar.
Gongdin vísir eisini, at sølan av brennivíni minkar støðugt, meðan sølan av víni veksur. Viðskiftafólk eru sera tilvitað um dygd, og í sølubúðunum vegleiða útbúgvin starvsfólk í sambandi við keyp á so fyrikomandi og upplýstan hátt sum gjørligt.
Í sambandi við upplatingina við Norðskála hevur Rúsdrekkasøla Landsins latið gera ein faldara við upplýsingum um grundarlagið og virksemið hjá stovninum. Í faldaranum verður m.a. endurgivið úr eini Gallup-kanning um stovnin.
Viðskiftafólk vórðu m.a. spurd, hvussu nøgd tey eru við tænastuna. 24 prosent vóru sera væl nøgd og 62 prosent væl nøgd. Trý prosent vóru ónøgd. Spurt varð eisini um úrvalið. 17 prosent vóru sera væl nøgd og 65 prosent væl nøgd. Átta prosent vóru ónøgd.
Rúsdrekkasøla Landsins virkar áhaldandi fyri at menna tænastuna og vøruúrvalið, tó altíð við høvuðsendamálinum um at tálma nýtsluni í huga. Sølubúðin við Norðskála skal menna tænastuna í einum øki, har atkomumøguleikarnir hava verið óhøgligir.
Nýggi faldarin um stovnin fæst í sølubúðunum í næstu viku.


text:
31 ára gamla Malan Patursson hevur nú fest tær 17 merkrurnar í Koltri. Malan og 36 ára gamli Petur á Dul Patursson flyta nú út í Koltur at røkja festið.
Malan og Petur eiga tveir synir, 9 ára gamla Bjørn Sjúrður og 8 ára gamla Jóan Paula.
Aruhv°rja viku skulu dreingirnir ganga Ý sk˙la ˙ti Ý Koltri og aruhv°rja ß Velbasta.
Malan hevur ˙tb˙gving innan landb˙na, umframt innan heilsur°kt.
Bˇndahj˙nini koma ikki at kea seg Ý Koltri, sum ber 160 ßseyir, umframt serligt neytaslag.
Ynskt verur teimum tillukku vi festinum vi vˇn um, at tey fara at trÝvast vŠl Ý Koltri, sum annars ikki er teimum ˇkent sta.
Myndin er frß myndasavni hjß Bj°rn og Lukku, sum liggur ß alnˇtini og vÝsir Maluna miskeiis Ý myndini undir fletting Ý Koltri.


text:
Vetur og einkultstartur - og gott veður
Tað er ikki altíð at tað er so nógv at siga um eina Einkultstartskapping. Tað er súkklarin versus urið, og so er dagsformurin sera umráðandi.
Teinurin, ið verður koyrdur er eisini av stórum týdningini.
Teinurin leygardagin var sermerktur á tann hátt, at rutan var alt annað enn fløt, sum einkultstartir ofta eru. Og rutan gekk ígjøgnum fleiri rundkoyringar, og gjøgnum alla ferðsluna, ið er ein leygardag í Havn. Byrjað var á 0 hæddarmetrum, og vent við 175 hæddarmetrum. Hetta ávirkaði sjálvandi úrslitið - onkran meira enn annan.
Rutan gekk frá Vágsbotn, eftir Strond, eftir Ringvegnum, út í Norðasta Horn. Her bleiv vent, og so varð koyrt sama veg aftur til miðbýin, til Vágsbotn, til Nólsoyar Páll, har startur og mál var.
Vit hava fyrr tosað um menningina hjá Jan Hjaltalin Olsen. Formurin er góður, og vektin fín til øll fjøllini og brekkurnar í Føroyum. Jan rakti dagin, dagsformurin var góður, og hann var væl koyrandi leygardagin. Tað bleiv til eitt 2. pláss hjá honum.
Hilmar Hansen er komin ígongd aftur, og tað er sjálvandi at gleðast um. Hann gjørdist numar trý. Men hørð kapping var um triðjaplássið, tí Jóanis Albert Nielsen, sum eisini hevur sett seg á súkkluna aftur, var bert 9 sekundir eftir Hilmar.
Tóri Thorleifsson var aftur við ígjár. Ferðin var góð, men hann visti ikki betur, enn at vendast skuldi millum Horna! Sama gjørdi Sámal Petur Danielsen, og hvørgin fekk tí stig í gjár. Ergriligt, men ein partur av "game´inum" at kanna rutu, asfaltið, vind, ferðslu, vandar og annað áðrenn kappingarbyrjan.
Næsta kapping verður 20. novembur. Verða veðurguðarnir aftur við okkum tá, so gongur leiðin um Oyggjarvegin, tá kappast verður í 42 km einkultstarti. Kappingin byrjar kl. 15.
Úrslit, 20 km Einkultstart:
1. Gunnar Dahl-Olsen, 28 minuttir 36 sekund
2. Jan Hjaltalin, 29.41
3. Hilmar Hansen, 30.36
4. Jóanis Albert Nielsen, 30.45
5. Kári Davidsen, 31.00
6. Jógvan Højgaard, 31.48
7. Petur av Vollanum, 33.00
8. Evald Rasmussen, 35.56
9. Sámal Petur Danielsen, DNF
10. Tóri Thorleifsson, DNF
11. Sverri M. Edvinsson, DNS
12. Kjartan Egholm, DNS
Vetrakappingin 2016, Einkultstartskappingar.xlsx


text:
Friday, October 28, 2011
Vallistin 7 - Loysing ella samband og mannarættindini
Onkur hevur róð framundir, at Listin er vorðin ríkiliga tjóðveldisligur hesar seinastu dagarnar og hetta mugu vit bara ásanna, men gera samstundis vart við, at listabloggurin alt valstríðið hevur verið opin fyri øllum politiskum áskoðanum, sum øll valevni eru sloppin at bera fram á blogginum og tað púra ókeypis. Okkara einasta krav hevur verið, at valgreinin skal snúgva seg um mentan og list. At tað so í stóran mun hava verið tjóðveldisfólk, sum hava tikið tilboð okkara í álvara, mugu vit hinvegin næstan fata sum eitt argument fyri at taka Tjóðveldi í álvara. Og vit kunnu eisini staðfesta, at tað eftir mentanar- og listapolitikkinum í teimum ymisku valskránnum at døma, er Tjóðveldi, ið tekur listina í størsta álvara. Hetta fært tú í øllum førum varhugan av, lesur tú mentanar- og listapolitikin í skrivinum "List byggir land sjónligt í heiminum", sum seriøst og neyvt viðger listina sum tilfeingi. Flokkurin er mær vitandi eisini tann einasti, ið beinleiðis brúkar list í valinum sum við verkinum omanfyri. Hetta verkið er framleitt í Steinprenti fyri Tjóðveldi sum samstarv millum Trónd Patursson og Carl Jóhan Jensen. Blái liturin er eyðkendur fyri kosmiskt hugaða listamannin úr Kirkjubø og nýskjaldrið er ikki minni eyðkent fyri politiskt aktiva skaldið, sum við fáum orðum ber fram kritikk av okkara vantandi brúki av serkunnleikanum (í hesum føri av fiskifrøðingunum) og einum eftir øllum at døma vitisleysum áliti á ein ótømandi danskan ríkiskassa.
200 eru neyvan serliga ósamdir við boðskapinum í teirri bláu myndini, men teirra approach er nakað væl meira beinleiðis, frekt og aggressivt. Teir eru kendir sum politiska punkorkestrið, hvørs tekstir ofta ganga heilt yvir til markið og ofta yvirum alla sømiligheit og so er tað sjálvandi tað, at vit altíð kunnu kjakast um hvat sømiligheit er fyri nakað. 200 halda tað vera ósømiligt at forfylgja samkyndum og nokta at veita teimum tey mannarættindi, sum vit øll í okkara parti av heiminum eiga frá løtuni, vit eru fødd. Tað er LGBT Føroyar fyri at takka, at tað nú stendur øllum púra greitt hvørji 57 valevni taka undir við at dagføra hjúnabandslógina, so at hon eisini er galdandi fyri samkynd. Neyvan verður nakar bilsin av, at eingin úr Miðflokkinum er við á yvirlitinum yvir tey 57 og júst hesin flokkur er millum yndisoffrini hjá 200, eins og Sambandsflokkurin javnan stendur fyri skotum m.a. í einum sangi við uppáhaldinum, at eingin sambandsmaður er til um 50 ár. Filmstubban niðriundir er valla eitt listaverk, men eg fann hann á youtube, tá eg leitaði eftir sambandslist og sigast má, at hann helst er meira sambandsligur enn listaligur, men stuttligur er hann jú eisini.
Find more 200 songs at Myspace Music
Eitt annað verk, sum hevur nógvan boðskap, ið tó ikki er eins eyðsýndur ella eintýddur sum í omanfyri nevndu verkum, er verkið hjá Tóroddi Poulsen við heitinum Loysing ella samband. Hetta er ein uppseting av viðgjørdum readymade leikum, tveir kóboyarar, sum eftir øllum at døma kappríða uttan annað sjónligt mál ella mið uttan kanska bert hetta eina; at ríða kapp. Reiðmenninir báðir hava hvørt sítt lasso til reiðar, men eingin fongur er í eygsjón. Soleiðis hevur tað kanska kenst í øllum førum fyri listafólk seinastu árini og ikki minst síðan kreppan fór at klóra, tí tað er listin og listafólkini, ið allarfyrst merkja eina fíggjarkreppu. Sjálvt um øll eru samd um, at uttan listina var keðiligt at liva, so eru listaligu produktini so mikið ovarlaga í tørvspyramiduni hjá teimum flestu, at tey gjalda ikki fyri list, tá illa stendur til. Við nýggja mentanarálitinum hjá Tjóðveldi "List byggir land sjónligt í heiminum" halda vit okkum hóma ein glotta fyri framman og vóna, at sýndi áhugin í valstríðnum fyri mentan og list sæst aftur í verki aftaná valið. Gott val!
Posted by Listin at 10:55 AM


text:
Listin er í Suðuroy og hevur m.a. vitjað framsýningina hjá Arnoldi Vegghamar í Gallarí Oyggin. Í hesum sambandi hava vit hesa vikuna eitt listafólkatema um serstaka listamannin á Viðareiði, Arnold Vegghamar. Meðan vit gleða okkum til eina feska myndafrásøgn frá framsýning Vegghamars í Suðuroy, kemur fyri fyrst áhugaverd grein um listamanninun úr bókini Livandi List:
Tú fært eina sterka uppliving, tá tú stendur framman fyri eini mynd hjá Arnoldi Vegghamar (1937). Í fyrsta umfari kemur henda sinnisliga ávirkanin av teimum stuttu, skjótu penslastrokunum og sterku litunum, tí myndirnar hjá Arnoldi Vegghamar hava eitt sera sterkt úttrykk og nógva orku. Listamaðurin gevur ta ógvusligu ávirkan, ið náttúran hevur á hann, víðari á ein so beinleiðis hátt, at vit kenna tað ógvusliga á egnum kroppi.
Fleiri orsøkir eru til, at tað er ein so ógvuslig uppliving at standa framman fyri eini mynd hjá Arnoldi Vegghamar. Tí har er okkurt, ið tykist hótta friðsæluna í hansara føroysku landsløgum. Vit kenna hesi landsløg so væl, og á ein hátt líkjast tey eisini sær sjálvum, men kortini eru tey broytt. Tað tykist sum um tann umfatandi vanlukkan er hend, bumban er brostin ella eldgosið er farið at goysa. Á ein hátt hevur landslagið mist sítt sakloysi. Upplivingin, at okkurt er sum tað plagar at vera, men so kortini ikki er so, er ógvuslig í sjálvum sær, men verkini hjá Arnoldi Vegghamar gera okkurt við áskoðarar sínar, ið er – um gjørligt – enn ógvusligari. Tí verkini hjá Arnoldi Vegghamar eru ein avbjóðing til okkara álit á, at vit kunnu líta á okkara egnu sansir.
Í verkunum hjá Arnoldi Vegghamar tykist heimurin vera broyttur. Hann er ikki abstraktur ella upploystur, men á ein ella annan hátt er hann broyttur. Eg siti við tí kensluni, at tann heimurin, ið Arnold Vegghamar vísir, er heimurin sum hann veruliga sær út, um vit bara kundu sæð hann greiðari. Tað er eins og tú hevur mist litsjónina og knappliga hevur fingið hana aftur, tá tú verður sett andlit til andlits við eitt av hansara verkum. Sum um alt tað, tú hevur sæð í lívinum, bara hevur verið ein lygn, eins og eyguni hava vart teg móti sannleikanum til ta løtu, tú stendur framman fyri einum verki hjá Arnoldi Vegghamar. Tú hevur sæð heimin fyrr, tú kennir hann, men hann er kortini fremmandur, tí tú hevur ikki torað at hugt at honum sum hann er fyrr enn nú, og tað kann vera ræðandi. Tí tann heimur, ið vit nú síggja, er ófriðarligur og villandi. Upplivingin er ikki bara ræðandi, tí tað er eisini ein vakur heimur, ið Arnold Vegghamar gevur okkum. Ein heimur við litum, sum eru sterkari, enn vit høvdu hildið verið gjørligt.
Arnold Vegghamar roynir ikki einans okkara álit á okkara egnu evni at síggja, men eisini okkara oyru tykjast at hoyra ljóð, tey ongantíð hava hoyrt fyrr. Tí har er eins og eitt snjalt ljóð í myndunum hjá Arnoldi Vegghamar. Kanska er tað eitt ljóð, ið altíð er har, men sum vit bara hava lært ikki at hoyra. Kanska er tað ljóðið av heiminum, eftir at stóra vanlukkan er hend, og ongi kend, trygg gerandisljóð eru eftir. Ella kanska er tað bara ljóðið av teimum skjótu penslastrokunum og teimum skríggjandi sterku litunum.
Eg veit ikki, men eg upplivi, at ljóð er fysiskt við í listini hjá Arnoldi Vegghamar. Í øllum førum er okkurt í myndum hansara, sum illa ber til at greiða frá, okkurt, sum fær gólvið at liva undir okkum. Og er tað ikki tað, ið listin skal? At fáa gólvið at liva undir okkum. Í hvussu so er hava nógv samtíðarlig listafólk roynt tað og hava hátalarar til at senda undarlig ljóð ella hava ymisk vibrerandi eltól til at skapa rørslu.
Men Arnold Vegghamar ger tað á ein meira torgreiddan hátt. Hann fær gólvið til at liva undir okkum, hóast hann hvørki nýtir fjaldar hátalarar ella annað nútímans hugflog. Hann ger tað einans við megini frá myndini sjálvari.
(IS)


text:
Áki Bertholdsen 15.02.2017 (00:07)
Tað verður ikki við mínari hjálp
– Eg kann vissa tykkum um, at tað verður ongin almennur stovnur fluttur úr Havnini í óðum verkum, bara tí onkur heldur, at tað er »smart« ella »cool«.
Tað gjørdi Heðin Mortensen púra greitt hendan dagin í Løgtingið, eitt uppskot frá trimum eysturoyartingmonnum var til viðgerar.
Teir vilja hava Løgtingið at samtykkja at landsstýrið skal kanna, hvussu almennir stovnar kunnu leggjast á bygd.
Les eisini: Vilja flyta almennar stovnar út á bygd
Í hesum sambandi vístu fleiri tinglimir í samgonguni á, at samgongan leggur nettupp dent á at leggja almenn arbeiðspláss á bygd.
Men Heðin Mortensen, tingmaður fyri Javnaðarflokkin staðfestir, at tað verður ikki við hansara hjálp, at almennir stovnar verða fluttir úr Havnini í óðum verkum.
Les eisini: Kann gera størri skaða enn gagn í Eysturoy
Hann gjørdi púra greitt, at í landsstýrinum kunnu tey arbeiða við teimum ætlanum tey vilja. Men hann staðfesti samstundis, at hann sigur kortanei til at flyta almennar stovnar úr Havnini í óðum verkum.
Heðin Mortensen er sannførdur um, at í roynd og veru er endamálið við uppskotinum hjá teimum trimum løgtingsmonnunum, at flyta arbeiðspláss úr Havnini.
Ein grundgeving er, at arbeiðspláss og inntøkur skulu javnast um alt landið.
– Men hyggja vit at tølum fyri inntøkum, síggja vit, at bæði í Klaksvík og í kommununum í Eysturoy, er inntøkan fyri hvørt fólki enn í Havn. So skulu vit javna, er tað ein spurningur um ikki eisini inntøkurnar av fiskivinnu og alivinnu skulu javnast um alt landið.
– Skulu vit javna arbeiðspláss, er tað ein spurningur um vit ikki eisini skulu javna tær inntøkur, vit fáa av okkara tilfeingisvinnu, tí tað eru allir føroyingar, sum eiga tilfeingi, men tað eru bara nøkur fá øki, sum fáa allan ágóðan av tí.
Hann er sannførdur um, at hetta við at javna almenn arbeiðspláss kring landið, er bara fyrsta stigið, tí tað næsta verður uttan iva at.
– Tað næsta verður helst, at vørugjøld og havnagjøld eisini skulu javnast ímillum økini í landinum.
Hinvegin heldur Heðin Mortensen, at tað kundi verið skil í at flutt nøkur almenn arbeiðspláss til Suðuroyar, tí hon hevur ikki fast samband.
– Har kunnu almenn arbeiðspláss flytast - men onga aðrastaðni, sigur Heðin Mortensen
Harafturat hevur hann onki ímóti at arbeitt verður við eini heildarætlan fyri alt landið, har øll viðurskifti eru tikin við. Men at bara at flyta almennar stovnar á bygd liggur slett ikki í politisku kortunum, staðfestir hann.
– Vit fáa onki burtur úr at flyta vælvirkandi stovnar úr Havnini, tí tað fer ikki at bøta um tænastuna og serliga nú, vit gera tveir undirsjóvartunlar fyri 2,6 milliardir, er tað heilt høpisleyst at hugsa um tað, tí tá fer tað at taka onga tíð at koyra til Havnar, leggur Heðin Mortensen afturat.


text:
Talv FM-2017: Helgi Dam Ziska hevur lagt seg fremst í Landsliðsbólkinum
ítróttur12-04-2017 - 23:32 - Jóanis Nielsen
Eftir at trý umfør eru telvað í Landsliðsbólkinum, liggur Helgi Dam Ziska fremst við 2 stigum, Helgi hevur vunnið eitt talv og telva tvey talv jøvn, nr. 2 er Høgni Egilstoft Nielsen við 1½ stigi, Høgni hevur vunnið eitt talv, telvað eitt javnt og tapt eitt, nr. e er John Rødgaard, sum eisini hevur 1½, John hevur vunnið eitt talv, telvað eitt javnt og tapt eitt, Martin Poulsen liggur aftast við einum stigi, hann hevur vunnið eitt talv og tapt tvey talv.
Úrsligini frá í dag og støðurnar síggjast niðanfyri.
Støðan eftir umfar 3 - Landsliðsbólkurin.
Viðmerkingar:
Tie Break1: Sonneborn-Berger-Tie-Break variable
Tie Break2: Direct Encounter (The results of the players in the same point group)
Tie Break3: The greater number of victories


text:
Filmsummæli - Ant-Man
Skrivað hevur Eirikur Biskopstø 20.08.2015 - 13:00
Tann størsti filmurin hjá Marvel í ár var "Avengers: Age of Ultron". Hann kom út í apríl og tað var filmurin, sum fjepparar gleddu seg til. Nú er tann nýggjasti filmurin hjá Marvel komin út og hesin er meira ókendur. Hann presenterar eina nýggja superhetju, Ant-Man. Filmurin gongur nú í Atlantis Bio.
Søgan er um ein tjóv, Scott Lang (Paul Rudd), sum hevur sitið í fongsul. Hann og konan eru skild, og hann ynskir, at vera ein góður pápi hjá dóttrini. Nú er hann leyslatin og ein dagin hittir hann ein eldri mann, Hank Pym (Michael Douglas), sum fyri nógvum árum síðan var Ant-Man – ein superhetja, sum kann gerast pinkulítil og samskifta við meyrur. Hann er nú pensjoneraður og ynskir, at Scott Lang skal taka yvir arbeiðið og vera tann nýggi Ant-Man.
Eg var skeptiskur um "Ant-Man". Treylararnir vóru hampuligir, men einki serligt, og hugskotið er løgið: Ein superhetja, sum kann gerast pinkulítil og tosa við meyrur. Hesin filmurin og "Guardians of the Galaxy" hava nú prógvað, at Marvel kunnu gera ein góðan film um hvat sum helst. "Ant-Man" er ein rættiliga góður og undirhaldandi superhetjufilmur. Hann kundi verið betri, men úrslitið var ein góð yvirraskilsi.
Hóast eg var skeptiskur um filmin, so gleddi eg meg til, at síggja Paul Rudd spæla eina superhetju. Mær dámar hann væl sum sjónleikara, hann er stuttligur og sera undirmettur. Hann skuffaði ikki. Hann gav eina sera góða framførslu, sum er satt at siga øðrvísi enn aðrir leiklutir, sum hann plagar at spæla. Hann spælir ikki ein býttur ella flovisligur persónur, sum hann ofta ger í skemtifilmum. Scott Lang er ein vanligur persónur, sum onkuntíð sigur okkurt stuttligt, og Paul Rudd er sannførandi í leiklutinum. Hann er stuttligur, tá ið tað er neyðugt, og rættiliga góður í teimum dramatisku senunum.
Michael Douglas er fantastiskur sum Hank Pym. Hann er sannførandi, spælir væl saman við Paul Rudd, og dugir sera væl at greiða frá. Evangeline Lilly er eisini góð og Corey Stoll er rættiliga góður sum skurkurin. Hetta er ein týpiskur skurkur, sum ikki er nakað serligt – ein afturvendandi trupulleiki hjá Marvel – men hansara góða framførsla ger leiklutin meira áhugaverdan og sannførandi.
Hetta er ikki ein fantastiskur filmur, men hann var nær við. Tað er ein rættiliga góður filmur, sum riggar sum ein byrjan hjá Ant-Man og hevur fantastiskar løtur. Filmurin presenterar eina nýggja superhetju, sum verður partur av komandi filmum hjá Marvel og tað er væleydnað. Persónarnir eru dámligir, serliga Scott Lang. Hann er ein brotsmaður, men man skilir, hví hann ger tað. Hann er annars ein vanligur og sera dámligur persónur. Mær dámdi væl forholdið millum hann og dóttrina. Tað var dramatiskt, sannførandi og væleydnað.
Effektirnar og actionsenurnar eru sera góðar. Tað er kul, at síggja heimin frá sjónarhorninum hjá Ant-Man. Hann er líka lítil sum ein meyra, so alt umhvørvið er risastórt. Mín yndissena er, tá Scott Lang fyrstu ferð letur seg í búnan, sum ger hann til Ant-Man. Tað var ein fantastisk actionsena. Eg vildi ynskt, at fleiri actionsenur vóru líka góðar. Skemtið er eisini gott. Eg flenti ofta og onkuntíð gjørdu Marvel gjøldur burtur úr sær sjálvum. Tað var genialt.
Mín størsti kritikkur er, at seinna helvtin av filminum er góð og undirhaldandi, men kundi verið betri. Tá var tempoið eitt sindur ov skjótt og serliga klimaksið kundi verið betri. Tað er gott og undirhaldandi, men kundi verið nógv størri og meira kreativt. Men sum sagt, so er seinna helvtin kortini undirhaldandi. Hetta er samanumtikið ein rættiliga góður superhetjufilmur, sum tekur eitt løgið hugskot, Ant-Man, og ger tað kul og undirhaldandi.Ant-Man er ein kul og sera dámlig superhetja, sum eg vil fegin síggja aftur í komandi filmum. Tað prógvar, at hetta er ein góð og væleydnað byrjan.
3,5 / 5 stjørnur
Leikstjóri: Peyton Reed
Leikarar: Paul Rudd, Evangeline Lilly, Corey Stoll, Bobby Cannavale, Michael Peña, Michael Douglas


text:
Lærugreinin føroyskt tekur støði í næminginum í síni heild, varðar um vitbornu evnini, eins og tey kensluligu og sosialu. Lærugreinin er miðdepil í søgu- og nútíðarhøpi, eins og í føroyskum og altjóða samanheingi.
Við at síggja móðurmálið og mentanina í einum søguligum og tjóðarligum høpi, fær næmingurin innlit í og verður tilvitaður um føroyska samfelagið. Altjóða perspektiv í føroyskum er við til at menna mentanarfatan, tolsemi og virðing fyri fólki úr øðrum mentanum.
Kjarnin í lærugreinini byggir á eitt breitt úrval av føroyskum tekstum, bæði munnligum, skrivligum og samansettum tekstum, har samspæl er millum skrift, ljóð og mynd. Lærugreinin byggir sostatt á víðkaða teksthugtakið, har omanfyri nevndu teksthugtøk eru umboðað.


text:
Stutt vikuskifti í Vestmanna 31 okt 2014
So er Gekkakvøld, hann er komin uppá 1,7 mió og ein vinnari var til hann :o)
Vit hava verði í Klaskvík við Gudmundur, han er í hondbólt-venjingarlegu,
norðaftur eftir honum í morgin. So vit spæla Gekk fyri hann eisini :o)
Vit hava SMS´a og SMS´a men ikki riggaði at tendra Alda centralvarman :o(
Tá vit komu norður til vognin, var totalt eingin streymur, battaríini
skralltóm og okkurt ýldi niðri í bonkinum, helst ladi-apparati (kannaði tað
ikki ) Vit máttu so bara seta 220 Wolt streymleidningin á beinanvegin so
riggaði, vit fingu streym og varma :o)
Vit fóru yvir til Birgit og Lars ein lítlan túr :o)
Diana kom við kaku
Kristian kom ikki á myndina, hann tók hana :o)
Krissolvur kom eisini á gátt
Og Andrass :o)
Fríggjakvøldi um at verða liðugt
Leygarmorgunin bæði regnaði og eitt sindur av vindi eisini
So avstað, vit skulu til Klaksvíkar eftir Gudmundur klokkan er 14
Mátarin vísti tá vit endaðu túrin:
12 okt kl 17:45
54,19 Kwh
Næsti túrur:
31 okt til
01 nov kl 14:00
84,02 Kwh
Forbrúk Kwh
29,83 Kwh
Forbrúk kr 29,83x3 90,00 KR
90 kr fyri minni enn eitt døgn er mega nógv
Man mátarin brúka nakað tá vit ikki eru har, men lás er so á honum, so tað
er ikki tað, kanska bara lekur eitt sindur
Má kannað tað :o)


text:
Orð: Steingrím Niclasen
Eg hómi eitt land
handan handastu íður,
tað einasta landið um ævigar tíðir;
tá nátt mær er myrkast og myrkrið mær svartast,
tá lýsa teir ættlandsins vitar mær bjartast.
So sáran tá leingist mær
landið at skoða,
sum frægir í forðum mær frá hava boðað,
tí har er ei heyst, eingin baldrutur vetur,
har er bara summar, og sólin ei setur.
Eg takki tær, Guð mín,
at tú handan hav mær
í landinum borgararættindi gav mær;
leið tú meg ta leið, sum tú legði til landið,
har tú ræður eina, tín sonur og andi.


text:
Heri Simonsen 19.03.2017 (22:10)
Áki: Vit eru ikki í FM-finaluni enn
TRÝST á PÍLIN undir MYNDINI, og hoyr samrøðuna Hilmar Jan Hansen hevði beinleiðis á Rás2 við fimmmálsskjúttan hjá VÍF, Áka Egilsnes aftaná Áki og liðfelagarnir høvdu vunnið 27-24 (10-8) á KÍF á heimavølli í Vestmanna í oddadystinum í FTZ deildini.
Áki Egilsnes fegnast um sigurin, og hann fegnast eisini um, at hini úrslitini lagaðu seg, har Kyndil spældi javnleik á Skála ímóti StÍF, og Neistin vann á H71 í Hoyvík. Áki slær tó fast, at tað snýr seg fyrst og fremst um hjá VÍF at greiða sín egna setning, og hann undirstrikar, at tað er langt á mál enn áðrenn VÍF hevur vunnið seg í FM-finaluna.
M.a. bíðar enn ein dystur ímóti KÍF um tvær vikur, og tá verður tað spælt í Kollafirði.


text:
Orð: Mary Shekleton
Lag: Ira D. Sankey
Týtt: Victor Danielsen
1. Tín kærleik eingin hugur skilja kann,
mín Gud og Harri, ei eg fati hann!
Tó vil eg, Jesus, fegin grunda á
hans longd og breidd og hædd og dýpd og sjá
hann meir og meir!
2. Eg vildi talað um hann fyri teim,
sum burt vilst eru, sagt við tey: Kom heim!
Tí Jesus fyri teg í deyðan gekk,
av kærleika til tín á krossi hekk –
kom heim, áh, kom!
3. Um kærleik tín eg vildi sungið prís
og ært teg, tænt tær á ein betri vís;
tú hevur hjarta mínum givið frið
og sæla vón um dýrd í Himli við –
takk, Harri Krist!
4. Men tó eg, hesum veika holdi í,
ei rætt tær prísi, Jesus, nakra tíð,
mítt tóma ílat fram eg beri tó,
hjá tær jú flýtur lívsins kelda góð –
áh, fyll meg nú!
5. Ja, fyll tú meg við kærleika frá tær!
Eg einki størri veit at ynskja mær;
lær meg at drekka av tí kelduni,
sum flýtur út við hvílu fyri meg
hjá tær, hjá tær.


text:
Á fyrsta bindi av Føroya søgu, ið ber undirheitið Norðurlond og Føroyar, verður roynt at koma inn í søgu okkara, og spurningarnir, sum viðgjørdir verða, eru t.d.: Hvussu varð Føroya land til? Hvussu komu norðbúgvar inn í almenna evropeiska søgu? Hvussu ávirkaði náttúran umstøður teirra, hvussu og hvar settu teir búgv, og hvør var hugaheimur teirra? Roynt verður at viðgera spurningin um, hví og hvussu hesir norðbúgvar brádliga fóru at breiða seg út um lond, bæði kend og nýfunnin. Einar 250 myndir eru í bókini, og nærum 100 av teimum í litum. Eisini eru kort, tekningar og ættartøl.
Tað, sum verður viðgjørt, er serliga tíðarskeiðið frá tí, at tjóðskaparkenslan vaknar, til úr henni spretta tv...
Á hesum savni av keldum til Føroya søgu er høvuðsdenturin lagdur á at lýsa framvøksturin av tjóðskaparkensluni...
Á øðrum bindi av Føroya søgu, sum ber undirheitið Skattland og len, er høvuðsdenturin lagdur á miðaldarsøguna;...
Á hesum bindi verður roynt at binda træðrirnar aftur til fyrsta og annað bind. Byrjað verður við einum broyttu...
Føroyingasøga er skrivað í Íslandi, ið hvussu er ikki seinni enn um ár 1200. Søgan er ikki varðveitt í heilum ...


text:
Summarrøddin 2014 skal finnast á festivalinum
Aftur í ár fáa gentur og dreingir í aldrinum millum 7 og 13 ár høvi til at royna seg á palli sum songstjørna á Summar Festivalinum.
Aftur í ár verður skipað fyri kappingini Summarrøddin á Summar Festivalinum. Øll børn, ið hava hug at verða við í kappingini, kunnu tekna seg til og velja sær ein sang at syngja. Kappingin er skipað sum ein karaoke-kapping, har børnini syngja til innspældan tónleik.
Angela og Anita standa fyri kappingini, sum verður í Silvalandi fríggjakvøldið kl. 19.00 Luttakarar til kappingina skulu møta ein tíma áðrenn og velja sær sang. Eisini ber til at hava ein karaoke-sang við sær á fløgu ella geyma.
Vinnarin av Summarrøddini fær eina lítla pengagávu sum vinning.


text:
Orð: Hans Andrias Djurhuus
Lag: Regin Dahl
Ein dag í stormi gekk eg mær ígjøgnum Havnar gøtur,
eg gleddist yvir homul hús og mintist farnar løtur,
mær var í huga Skælingsferð og gitnu ferð á Bláberg.
Har niðri undir neystunum eg hitti Kristin Háberg.
Hann stóð har púra einsamallur, hugdi út á vágin.
Ein bunga var á klálkanum, tó hetta voldi skráin,
og djúpt í brókafikkunum hann hendur sínar fjaldi,
stóð burtur heilt í øðrum heimi, brotini hann taldi.
»Har brýtur eitt, har bróta tvey, nú fylgjast trý og fýra.
Á hetta er eitt vána land, her fæst als eingin hýra,
og drymbingar og klandrivætti øll sum eitt vit eru.
Nei gamli, tað var annað lív at liggja við Madeiru.
Vit drukku vín úr kurvafløskum, royktu sigarettir;
um kvøldini vit dansaðu, har hoyrdust kastagnettir.
Men her er rusk og glopraregn, whisky sum jólalundi.
Á, tú kanst vera vísur í, eg rýmdi, um eg kundi.
Og eitt er víst, og tað er tað, at hetta endar galið,
tí hann, ið lá í Setubal, hann trívist ei í æli.
Í møði og av vætusótt tey sjúku lungu tiva.
Nei, gamli, nú er Kristin Háberg leiddur av at liva.«


text:
Eivin H. Jacobsen, setur Johan Dahl skrivligan fyrispurning
7. mai 2015
Eivin H. Jacobsen setur Johan Dahl, landsstýrismanni í Vinnumálum, skrivligan fyrispurning um dekning og hoyrilíkindi viðvíkjandi telefonsamskifti
Skrivligur fyrispurningur eftir grein 52a
- til Johan Dahl, landsstýrismaður í vinnumálum
Spurningar:
1. Kann landsstýrismaðurin í vinnumálum kunna Løgtingið um Føroya Tele hevur nakrar ætlanir um at betra um dekningin og hoyrilíkindini, tá koyrt verður á landsvegunum?
2. Hevur Føroya Tele nakað yvirlit yvir, hvussu dekningurin og hoyrilíkindi eru runt um í landinum?
3. Føroya Tele hevði eitt stórt avlop í 2013, har landskassin fekk 30 mió.kr. í vinningsbýti, og árið 2014 var nærum líka gott. Átti hetta ikki, at komi brúkarunum til góðar við betri hoyrilíkindum?
Viðmerkingar
At hava eitt gott støðugt telenet og samskifti eigur at verða ein sjálvfylgja í einum framkomnum samfelag nú vit skrivað 2015, bæði privat og vinnuliga.
Vit mugu ásanna, at okkara dagligdagur seinastu árini er nógv broyttur, og byrjar vanliga við, at tú hevur brúk fyri at samskifta, antin innan arbeiði ella privat.
Hetta er ein tørvur, sum er uttan mun til um tú koyrir í einum bussi, taxa ella privatakfari. Menningin tøkniliga í dag í flest øllum akførum gerð tað møguligt at samskifta uttan at bróta ferðslulógina, tí er hetta vorðið ein partur av arbeiðsdegnum.
Kemur tú til landið ella til flogvøllin í dag og hevur brúk fyri at samskifta á veg til miðstaðarøkið, ja so skalt tú verða vísur í, at tað kann bróta av upp til 3 ferðir á túrinum. Um støðan er eins vánalig á øðrum vegastrekkjum í landinum, kundi verið áhugavert at fingið upplýst.
Føroya Tele hevur sum endamál at veita eina góða og bíliga samskiftistænastu. Í 2014 fekk landskassin 30 mió.kr. í vinningsbýti, tí átti tað at verið upplagt, at partur av hesum ístaðin kom brúkarunum til góðar við betri hoyrilíkindum.
Eivin H. Jacobsen
Løgtingsmaður fyri Sambandsflokkin
RN
Aftur


text:
Tíðindi: Politikkur
-
4.025 krónur um mánaðin í eftirlønargjaldi í 2017
Stýrið fyri Arbeiðsmarknaðareftirlønargrunnin hevur samtykt at hækka eftirlønina úr grunninum við 3 % frá...
- 19/09/16
-
Bretar fáa nú lægri partafelagsskatt enn Føroyar
Bretar leggja nú trýst á og fáa lægri partafelagsskatt. Partafelagsskatturin í Bretlandi er í...
- 18/03/16
-
Risa øki til vinnulívið í Runavík
Runavíkar kommuna: Umstøðurnar til orku depilin í føroyskum vinnulívi gerast enn betur. Runavíkar kommuna...
- 05/10/15
-
Løkke sparir 42 milljardir krónur komandi fýra árini
42 milljardir krónur skulu sparast í teimum almennu útreiðslunum í Danmark hesi komandi fýra...
- 16/07/15
-
Løgmaður: Havi álit í egnum flokki
Løgmaður Kaj Leo Holm Johannesen, hevur, eftir tí Gammeltoft Hansen sigur, brotið lógina um...
- 23/06/15
-
Føroyar tikið nýtt lán uppá meir enn eina milljard
Føroya Landsstýri hevur í dag upptikið eitt nýtt lánsbrævalán uppá 1 milljard og 45...
- 02/06/15
-
Magni Arge stillar upp til fólkatingsvalið
Magni Arge hevur í dag tikið av møguleikanum at stilla upp til fólkatingsvalið 18....
- 31/05/15
-
P/f Eystur- og Sandoyartunlar hækka partapeningin við 5 milljónum
Sambært løgtingslóg frá 14. apríl 2015 so skuldi Føroya Landsstýri hækka partapeningin í P/f...
- 30/05/15
-
Aleqa Hammond stillar upp til Fólkatingsvalið
Fyrrverandi grønlendski landsstýrisformaðurin, Aleqa Hammond, stillar upp fyri Siumut til Fólkatingsvalið 18.juni. Tað kunngjørdi...
- 29/05/15
-
20 milljónir í nýggjum partapeningi í Vága Floghavn
Føroya Landsstýri hevur hækkað partapeningin í P/f Vága Floghavn við 20 milljónum krónum. Hetta...
- 18/05/15
-
440 milljónir til felag, har tingmaður situr í nevndini
Løgtingið samtykti seinnapartin at lata Atlantsflog 440 milljónir krónur komandi 10 árini fyri bjarginar-...
- 13/05/15
-
Jørgen Niclasen fekk lønina í Fíggingargrunninum niður
Ein gjøgnumgongd av roknskapinum hjá Fíggingargrunninum frá 1992 vísir, at lønarkostnaðurin til nevndina í...
- 12/05/15
-
Tryggingarfeløg vilja hava atgongd til genroyndir hjá fólki
Nú vilja tryggingarfeløgini hava atgongd til tær genroyndir, sum verða gjørdar av okkum borgarum....
- 12/05/15
-
Ongin undirtøka fyri uppskotið um eykahjálp
Tjóðveldi slapp at leggja uppskot fram, sum heimilar almannaverkinum at geva serligt ískooyti upp...
- 11/05/15
-
Her eru bestu plássini á atkvøðuseðlinum
Fólkatings- (og løgtings-) val standa fyri durum. Annarhvør veljari atkvøður persónliga – tað vil...
- 08/05/15
-
Bilarnir skulu hava minst 10 leigarar
Ímillum bilhandlarar hevur leingi verið vitan um, at skráseta teir ein leigubil, so kann...
- 07/05/15
-
Ølið og vínið sleppa ikki í handlarnar
Tað verður neyvan í hesum umfarinum, at matvøruhandlarnir sleppa at selja øl og vín....
- 06/05/15
-
P/f Eystur- og Sandoyartunlar keypt kanningartilfar frá Lív
P/f Eystur- og Sandoyartunlar, ið tað almenna eigur, var stovnað í juni 2014. Sambært...
- 05/05/15
-
Í hernað móti plastikposum á havinum
ES er nú farið í hernað móti miljardunum av plastikposum, sum á hvørjum ári...
- 04/05/15
-
Landið og Eystur- og Sandoyartunlar vísa føroyskum ráðgevum misálit
P/f Eystur- og Sandoyartunlar og landsstýrismaðurin við fíggjarmálum vísa føroyskum ráðgevarum misálit, tá sagt...
- 01/05/15


text:
Seinkaða dystarfrásøgnin
TB | 16/05/12
TB leikararnir góvu felagi sínum eina fantastiska føðingardagsgávu, og eina best møguliga upptakt til stóru føðingardagsveitsluna leygarkvøldið, tá teir vunnu ein væl uppibornan 3-1 sigur á B68. TB átti munin frá byrjan, og bert eina løtu móti endanum av dystinum, megnaðu gestirnir at leggja TB undir trýst. Við sigrinum hálaðu TB seg enn eitt pláss upp eftir stigatalvuni, og eru nú á einum sjeynda plássi.
Tað eydnaðist sera væl hjá TB, at fáa lagt eitt stórt trýst á gestirnir leygardagin, og beinanvegin spældu sera væl uppløgdu TB leikararnir seg fram til stórar møguleikar. Verjuspælið hjá B68 hevur mangan sæð betur út, enn tað gjørdi móti TB, og hetta gagnýttu vertirnir. Serliga var tað í borðunum báðum, at tað eydnaðist at spæla seg inn um bakkarnar. Var tað ikki fyri framúr málmanspælið frá Hans Jørgensen, so kundi TB hava fleiri mál áðrenn hálvleik. Men so hendi brádliga tað, sum mangan hendur. B68 fær ein kontramøguleika, og teir eru ísakaldir.
Gestirnar fingu fyrsta málið
Heilt móti gongdini av spælinum, vóru tað toftamenn, sum fyrstir fingu hol á málskjótingina. TB hevði trýst nakrar minuttir, heilt frammi, og so vann B68 bóltin, tá umleið hálvur tími var spældur. Kvikliga spældu teir ein langan bólt fram til Kristian Anton Andreasen, sum stóð púra leysur úti á høgra vongi. Rangstøðufellan hjá TB kiksaði fullkomuliga, og so var lag á manni hjá Kristiani Anton at seta kós móti málinum. Komin inn um brotsteigin, og málverjin kom út móti, smekkaði toftamaðurin til, og so stóð brádliga 1-0 til gestirnir. Hetta sá tó bert út til at tendra TB leikararnir enn meira, tí teir løgdu bara enn meira fyri í álopspartinum, og bert fýra minuttir seinni eydnaðist okkara at javna.
Grkajac var í málhýri
Ig0r Grkajac var undan kappingini keyptur til at skjóta okkum nøkur týdningarmikil mál. Hetta hevði undan B68 dystinum, ikki eydnast, og tí var eitt ávíst trýst á leikaranum leygardagin. Hetta trýstið tóktist tó ikki at nerva hann, tí fyrst skoraði hann til 1-1 í 34. minutti, men hann var ikki liðugur har.
Í 34. minutti vann Igor seg fram um markørin, har hann við einum snildum skallara fekk lumpað málverjan, og verjuleikaran, ið dekkaði handaru stong. Bólturin smeyg sær inn um málstrikuna, og so kundi serbin fegnast um sítt fyrsta mál í føroyskum fótbólti. At hann fekk gult kort fyri fagnaðin, vísur bara, hvussu glaður hann bleiv, og hetta setti veruliga TB í gongd. Lítla løtu seinni, mátti Hans Jørgensen vísa síni bestu málmanskynstur, fyri at halda skoti frá Igor uttanfyri B68 málið. Trýstið var stórt, men málverjin megnaði at halda TB burtur frá leiðslumálinum. Hálvleikstøðan var tí 1-1.
Gleðin var øðilig
Tað skuldu ikki ganga nógvir minuttir inn í seinna hálvleik, áðrenn vandamikli serbin aftur var á blettinum. Hesaferð var tað ein verjuvilla hjá toftamonnum, sum Dan Mortensen var tann fyrsti at leggja merki til. Hann lobbaði ein bleytan bólt upp um verjuna, har Igor stóð rættuliga leysur. Við málverjanum stormandi móti sær, sneiddi serbin sær hegnisliga til vinstru, og legði síðani bóltin í tóma málið, so at aldursforsetin legði seg á odda 2-1. Áskoðarar, leikarar, ja øll hálsfevndust og róptu og geylaðu av berari frøi. Tað er ikki frítt, at man fekk kensluna av teimum góðu gomlu døgunum, tá TB vann alt, ið vinnast kundi. Har var avgjørt pláss til einari øðiligari rúgvu av nostalgi.
Nógvir møguleikar
Gestirnir royndu at flyta miðverjan, Ndende Adama Gueye fram á miðjuna teir síðstu minuttirnar. Men eftir at tað var greitt, at har kundi hann ikki gera so nógv um seg, varð hann fluttur heilt fram í álopið. Har var hann við til at skapa eitt sindur av plássi til vandamikla Christian Høgna Jacobsen. Eisini royndu teir at geva spælitíð til Emmanuel Ukpai, men heldur ikki hesin kundi gera nakað sum helst við krút hamrandi sterka verjumúrin, í skapi av Óla Johannesen og Dmitrije Jankovic. Har var bara einaferð pláss at koma gjøgnum, hjá Christiani Høgna Jacobsen, men ta ferðina var Ivan klárur aftanfyri verjuna, so tann vandin varð eisini hildin burtur.
Hesin møguleikin var tað tættasta sum B68 kom einum máli afturat, meðan TB vóru sera vandamiklir við skjótum mótálopum. Tríggir heilt stórir møguleikar kundu eins væl endað við einum máli til TB afturat, og serliga var tað møguleikin hjá Rógva Joensen, tá bert ein minuttir írestaði. Verjan hjá TB fangar ein bólt, og sum eitt fok fór Bojan til stroks í vinstru síðu. Niklas Joensen tveitti seg, fyri at forða serbanum, men hann bleiv ov stuttur, og so hevði Bojan alla síðuna at renna í, meðan Rógvi Joensen og Jóhan Dávur Højgaard runnu um kapp móti B68 málinum. Framúr innleggið frá Bojan fann vegin fram til Rógva, sum bert skuldi seta innsíðuna á. Nógva ferðin á bóltinum, útstormandi málverjin og Jóhan Dávur forðaðu tó Rógva í at taka røttu avgerðina, og tí bleiv tað til ein fluktara, sum brast á tvørtræið og út til málspark. Eisini Patrik Johannesen kundi komið á máltalvuna, tá hann fekk ein stóran møguleika móti endanum av dystinum. Møguleikin var meinlíkir støðuni, tá B68 skoraðu sítt mál, men skotið frá Patrik bleiv hinvegin stórbjargað av Hans Jørgensen.
Poul avgjørdi
Í tíðini, sum dómarin hevði lagt afturat, fekk innskifti Poul Ingason ein møguleika, og hann sveik ikki. Hann fangaði bóltin á miðjum vølli, og við 50 metrum, tveimum verjuleikarum og einum málverja millum seg og B68 málið, setti Poul ferð á. Hann dróg eitt vet til høgru, og so sá man, hvussu stórt talent, hesin 16 ára gamli leikarin í veruleikanum er. Hann spønaði verjuleikararnar niður í beinleiðis spurti, og hetta við bóltinum næstan klistraðum til føturnar. Komin áraka brotsteigarmarkið, hamrar hann bóltin út í handara málhorn, uttan nakran møguleika fyri Hans Jørgensen. Dysturin var ikki meira enn settur í gongd aftur, so floytaði Lars Muller fyri seinastu ferð við Stórá, og TB hevði sostatt vunnið 3-1. Hetta var fyrsta málið hjá Poul í Effodeildini, men hetta verður heilt sikkurt ikki tað seinasta. Hann skoraði eisini móti HB í steypadystinum fyrr í ár.
Leygardagin koma HB aftur á vitjan, hesaferð í Effodeildini, og nú vita gestirnir í øllum førum av einum manni, sum teir mugu ansa sera væl eftir.
HAGTØL
Effodeildin – 8. umfar:
HB-ÍF 1-4 (0-2)
0-1: Clayton Soares (15.)
0-2: Jan Ó. Ellingsgaard (38.)
0-3: Clayton Soares (60.)
0-4: Clayton Soares (78.)
1-4: Hallur Hansson (80.)
TB-B68 3-1 (1-1)
0-1: Kristian Anton Andreasen (30.)
1-1: Igor Grkajac (34.)
2-1: Igor Grkajac (56.)
3-1: Poul Ingason (93.)
KÍ-FC Suðuroy 5-1 (5-0)
1-0: Heðin Klakkstein (7.)
2-0: Jógvan Isaksen (12.)
3-0: Henry Heinesen (26.)
4-0: Álvur F. Christiansen (73.)
5-0: Jógvan Isaksen (75.)
5-1: Jón Krosslá Poulsen (89.)
EB/STREYMUR-NSÍ 1-0 (0-0)
1-0: Egil á Bø (58.)
B36-Víkingur 3-0 (3-0)
1-0: Lukasz Cieslewicz (13.)
2-0: Símun Joensen (26.)
3-0: Rasmus Dan Sørensen (38.)
Viðmerkingar
-
Hey! kann eg fáa tølini uppá lutaseðlarnar í vóru seldir undir dystinum TB-B68 🙂


text:
Eydna er barnatannlækni á Skála
Eydna Østergaard er barnatannlækni á Skála, og hon,
Jonnhild og Halbjørg taka sær av tannrøktini hjá børnunum í Sjóvar kommunu.
Frá Barnatannrøktini á Skála
Tannlæknin er at hitta á klinikkini týs- og hósdagar frá kl 8 til 15.
Barnatannrøktin er opin soleiðis: Mánadag frá 8 til 12
Týs- og hósdag frá 8 til 15.30
Starvsfólk:
Eydna Østergaard, tannlækni
Halbjørg Zachariasen, klinikkassistentur
Jonnhild Reynholdsdóttir, tannrøktari
Gevið gætur: Telefonnummari hjá Barnatannrøktini er 441272
BARNATANNRØKTIN
Gerðisgøta 7
480 Skála
Tlf. 441272
t.post. Denne e-mail adresse bliver beskyttet mod spambots. Du skal have JavaScript aktiveret for at vise den.


text:
Ovurstórur tørvur er á fleiri leigubústøðum í Føroyum. Tað er tí alneyðugt at fáa til vega fleiri leigubústaðir til ein kostnað, ið fólk megna at rinda – og bústaðir, ið nøkta tann ymiska tørvin, ið er.
Bústaðir til ung
Okkara ungu, ið flyta heimafrá ella flyta heim aftur til Føroya eftir lestur uttanlands, mugu og skulu hava møguleika at leiga sær ein hóskandi bústað, til ein kostnað, ið tey megna at rinda. Tað kann ikki vera meiningin at fólk skulu upptaka húsalán og keypa egin hús, um tey ynskja at búseta seg í Føroyum. Men tað eru eisini nógv, ið ynskja at byggja egin hús. Tí undrar tað eisini, at stóru kommunurnar ikki lata ungum fólkum grundstykki til munandi lægri kostnað enn í dag. Hetta hevði bæði fingið fleiri at búsett seg í Føroyum, og hevði eisini lætt munandi um hjá teimum, ið seta føtur undir egið borð.
Eisini skulu vit sjálvandi fáa bygt lestrarbústaðir, soleiðis at tey, ið ynskja at vera í Føroyum og fara undir útbúgving her, hava ráð til hetta, og møguleika fyri hesum í einum góðum og mennandi umhvørvi.
Bústaðir til vaksin
Øll skulu eisini hava møguleika at velja millum at leiga ella eiga bústað. Bústaðarútreiðslurnar eru stórur partur av livikostnaðinum hjá flest øllum. Byggir tú nýggj hús krevur hetta stóra lántøku, ið tú kemur at rinda aftur komandi mongu árini. Øll ynskja jú ikki hetta og øll megna hetta heldur ikki.
Eru tað tvey vaksin í einum húsarhaldi fáa tey flestu tað at bera til, men ert tú stakur uppihaldari er ómetaliga trupult at keypa hús og rinda samsvarandi skuld. Tá er ikki nógv eftir peningaliga at liva fyri. Tað sama ger seg galdandi um talan er um tvey, ið arbeiða innan øki við lágum lønum.
Samstundis síggja vit eisini eitt vaksandi tal av fólki, ið liva undir fátækramarkinum, og hetta skulu vit sjálvandi gera nakað við. Umframt eitt serstakt ískoyti til hesar familjur, so er ein týðandi partur av loysnini á hesum, at fáa til vega nóg nógvar góðar leigubústaðir til ein lágan kostnað.
Bústaðir til eldri
Vit hava øll ymiskan bústaðartørv alt eftir hvar í lívinum vit eru. Tá tú gerst eldri eigur møguleiki at vera fyri, at flyta í minni og meira hóskandi bústað. Hetta fyri at lætta um gerandisdagin og lætta um tá umræður viðlíkahald, fíggjarliga v.m.. Tá verða eisini fleiri hús tøk á bústaðarmarknaðinum hjá teimum ungu, ið ynskja at seta føtur undir egið borð og kanska stovna familju. Hetta vil aftur halda prísinum á húsum lægri enn í verandi støðu har útboðið er rættiliga avmarkað.
Samstundis vil ein meira hóskandi bústaður, saman við góðari heimarøkt, gera, at fólk kunnu búgva sum longst í egnum heimi.
Bústaðir til fólk við serligum avbjóðingum
Vit hava eisini ovurstóran tørv á at byggja nýggjar bústaðir til fólk við serligum avbjóðingum. Umleið 82 standa á bíðilista. Veruligi tørvurin er helst enn størri. Í Tórshavn er onki bygt síðan Eirargarð í 1970’unum. Tey, ið húsast í økinum, húsast í eldri sethúsum, sum í flestu førum als ikki eru egnað til bústað. Hetta hava búfólk, starvsfólk og avvarandi staðfest í áravís, men nú staðfestir neyv kanning, ið Almannaverkið og Landsverk saman hava gjørt av øllum bústøðunum eisini, at støðan er út av lagi vánalig. Tað er átroðkandi neyðugt at fáa uppraðfest hetta økið sum skjótast. Kunnu fegnast um, at nakrir vardir bústaðir nú eru bygdir í Eysturoynni og í Norðoyggjum, men neyðugt er, at seta ferð á byggingina í miðstaðarøkinum og aðra staðni, har tørvur eisini er.
Soleiðis fíggja vit bústaðirnar
Bústaðir hevur lógarheimild at byggja leigubústaðir, men hevur avmarkaðan eginkapital, og kann tí ikki sjálvt standa fyri bygging av meira enn ávísum tali av bústøðum. Tað er tí neyðugt, at Bústaðir partvíst ger bústaðarverkæltanir í samstarvi við aðrar partar, og partvíst fær møguleikan at fíggja nýggja bygging við at bjóða út eitt slag av “realkreditlánsbrævi”, ið verður knýtt at ávísari byggiverkætlan. T.d. kann ein íleggjari tá – heldur enn at seta peningin í útlendsk virðisbrøv – seta 10 mió. kr. í bygging av ávísum leigubústøðum, og afturfyri fáa nøkur fá % í árligum rentuavkasti yvir t.d. 10, 20 ella 30 ár. Á henda hátt fæst bílig fígging til bústaðirnar, samstundis sum størri partur av føroyskum virðum, sum í dag verða sett í útlendsk realkreditlánsbrøv, setast í føroysk realkreditlánsbrøv. Virðini vilja tá skapa framgongd í Føroyum – heldur enn uttanlands – skapa eina meira fjølbroyttan bústaðarmarknað, og samstundis geva eitt avkast aftur til føroyska samfelagið. Ein vinn-vinn støða. Verandi landsstýrismaður í fíggjarmálum hevur tíverri ikki viljað latið upp fyri hesum møguleika, men tað fara vit at gera, tá vit koma í landsins stjórn – og skal hetta eydnast, er neyðugt við tínum stuðli 1. septembur.
Kristina Háfoss
Løgtingskvinna og valevni fyri Tjóðveldi


text:
Av tí at Malta liggur soleiðis fyri, at nógv skipaferðsla á Miðjarðarhavi er har í nánd, hava ymisk fremmand ríki rátt har í øldir. Men í 1964 gjørdist Malta sjálvstøðugt land. Tað, at teir hava staðið so leingi undir øðrum, er kanska atvold til, at maltesar eru so tjóðskaparsinnað fólk. Flestu fólk eru katolikkar og tala sítt egna mál. Malta er tvær meginoyggjar, Malta og Gozo, og lítla oyggin Comino.
Stóra havnin í høvuðsstaðnum, Valletta ber boð um, hvussu stóran týdning skipaferðslan hevur fyri maltiska búskapin. Soleiðis hevur verið í øldir, tí at Malta var mitt á leiðini, sum handilsskipini sigldu ímillum Evropa, Ásia og Afrika. Enn leggja mong skip at í Malta, t.d. at taka útgerð og olju og at umvæla skipið.
Ferðavinnan hevur stóran týdning í Malta. Mest er tað heita veðrið, strendurnar og víkirnar, sum draga fólk higar. Eitt annað, ferðafólk koma at síggja, eru vøkru bygningarnir, sum vórðu reistir, meðan rómverjar og seinni býsantinar ráddu í Malta. Seinni er byggilistin eisini ávirkað av italskari og bretskari byggilist. Jørðin er kørg, og landbúnaðurin gevur lítið av sær. Seinastu árini hevur ymiskur smáídnaður, t.d. klædnaídnaður, vundið nógv upp á seg
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Valetta
Vídd: 320 km2
Fólkatal: 414.000
Alment mál: maltiskt og enskt
Átrúnaður: kristindómur 100%
Stýrðislag: fólkaræði, fleirflokkaskipan
Gjaldoyra: evra


text:
Lusifer (lusiferættin)
Linophryne lucifer Collett, 1886
Stødd: Kvennfiskar verða upp í 30 cm langir. Kallfiskarnir eru smáir og síggjast viðhvørt sitandi fastgrónir uppi á kvennfiskunum sum sníkar og lívlangir sáðbankar.
Dýpi: Hann er á djúpum vatni, men óvist á hvørjum dýpi. Undir Føroyum er hann fingin millum 1060 og 1175 m norður av Ytrabanka.
Litur: Hann er svartur um allan kroppin.
Lýsing: Hann er sjáldsamur í útsjónd, nakað flatur. Hann er næstan líka høgur, sum hann er langur. Hann hevur stórt høvd og stóran kjaft fremst á høvdinum. Hann hevur spískar og nakað stórar tenn, evarska smá eygu ovarlaga á høvdinum. Hann hevur smáar uggafjaðrar, ið sita mitt á fiskinum. Beint undir teimum eru tey smáu táknaopini. Aftast og ovast er sterturin, ið er mest sum ein hond við 6 teinum aftureftir. Á klingruni er ein lítil fjøður omaná og ein undir, báðar líkar stertinum, men minni. Einir tríggir teinar eru í hvørji. Frammarlaga undir búkinum er ein langur tráður, um helvtina av standardlongdini. Í endanum fer hann sundur í tvær ruflutar ‘tungur’.
Eyðkenni: Tær báðar ‘tungurnar’ í endanum á langa búkvøkstrinum. Undarliga skapið. Liturin. Táknaopini eru undir uggafjaðrunum.
Týdningur: Lusifer hevur ikki vinnuligan týdning.
da: Tvebladet trådangler, ís: Surtla
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Tussafiskar Lophiformes
Tussafiskahópurin hevur 18 ættir við umleið 66 slektum og 313 sløgum.
Undir Føroyum eru skrásettar 4 ættir við 5 slektum og 6 sløgum:
Undarlig útsjónd sermerkir tussafiskarnar. Teir flestu fiskarnir tykjast trevsutir, og teir flestu hava stórligt rundbøllut skap.
Á fleiri teirra er fremsti teinur í ryggfjøðurini vorðin til eina stong, ið verður brúkt sum tráða við „agni“ at lokka annan fisk til sín.
Oftast stóran kjaft við stórum tonnum, táknaopini eru smá.
Seinir svimjarar og lítið virknir fiskar. Hjá nøkrum teirra eru kallfiskarnir sera smáir og eru viðhvørt at sýggja grónir fastir uppi á kvennfiskunum.
Tussafiskar eru bæði á grunnum og djúpum vatni.


text:
Myndirnar hjá Ankeri Mortensen eru kensluligar, sárbærar, skaldsligar og kunnu á ein hátt nærum tykjast asketiskar, men samstundis standa tær á tambi við lívi. Tað er torført at siga greitt, hví myndirnar hjá Ankeri Mortensen tykjast mær at hava sítt egna lív, tí tað er jú heldur ein varhugi ella illgruni, enn at tað snýr seg um gjøgnumhugsaða greining. Kortini eru nakrir partar í verkunum hjá Ankeri Mortensen, sum halda mær fast í tí illgrunanum, at verkini eru livandi.
Tvørt at siga, so finni eg, at júst tað róliga, tað djúpa og tann sárbæri botnurin í myndunum hjá Ankeri Mortensen eru tekin um lívsstyrki. Í tí óendaliga friðinum, sum valdar í hansara verkum, eru ongi tekin um frásøgn. Har hendir antin sera lítið ella onki. Myndin hevur soleiðis ikki eina frásøgn við eini byrjan, einari miðju og einum enda. Myndin er ikki eitt liðugt úrslit, men vendir sær hinvegin opin til sín áskoðara. Verkið eggjar til eitt slag av samskifti millum tveir livandi skapningar, myndina og áskoðaran.
Eitt annað, ið gevur verkunum hjá Anker Mortensen lív, er hansara sjónligi kærleiki mótvegis tilfarinum, til málingina, til løriftið ella tað, hann málar á.
Anker Mortensen hevur gjørt royndir við nógvum ymsum, bæði heimagjørdum og hópframleiddum tilfari, og tað er sum um hann gevur tilfarinum stóra ávirkan á sínar myndir. Hann lurtar eftir tilfarinum og fylgir teimum kensluligu eginleikum, eitt ávíst tilfar nú hevur. Næstan sum um tilfarið er livandi og myndin verður skapað í einum samskifti millum listafólk og tilfar.
Varhugin um, at verkini hjá Ankeri Mortensen eru livandi, er eisini grundaður á, at hann umaftur og umaftur nýtir ávís hálvabstrakt motiv. Anker Mortensen hevur eitt úrval av eitt sindur undarligum, ógreiniligum skapleysum figurum í sínum verkum. Har er eitt nú ein, ið minnir eitt sindur um eina karamellu, ein figurur minnir um eitt træ, og ein annar minnir eitt sindur um eitt skýggj. Tað er eins og hesir figurar eru smáar, livandi verur, sum Anker Mortensen á eymligasta hátt hevur tikið til sín:”Tú tykist ikki rættulga at vera nakað, tú kanst sleppa við mær.” Nú fylgja hesar verur honum í øllum viðurskiftum og eru við til at blása lív hansara verk.
(IS)


text:
Trøllini í Mykinesi vóru von hvørja jólanátt at dansa á Skálavøllum í Borgardali eystast á oynni. Tey hoyrdust at kvøða:
“Trum trum tralalei;
kalt er á fjøllum hjá trøllum;
lýggjari er í húsinum á Skálavøllum.”
Og niðurlagið hjá teimum var altíð:
“Mettan liggur á durunum;
trum trum, dansið væl!«
Henda mettan, ið trøllini kvóðu um, var teirra egna og lá altíð uppi á durunum í húsi teirra á Skálavøllum. Einaferð lovaðu mykinesmenn eina kúgv í løn til tann, sum hevði dirvi at fara til trøllini og taka mettuna frá teimum. Ein maður helt seg til, fekk sær eitt útvalt ross og reið yvir á Borgardal. Hann rykti mettuna av durunum á trøllahúsinum og díkti so á hestin heim aftur. Men trøllini lupu aftan á hann; upp um fjøllini fóru tey, og saman gekk í hvørjum ímillum teirra og mannin. Tá ið hann var komin oman á Gerðigarðar, á sýnina, rópaði hann: “Her er gud og kirkjan!” Tá vóru trøllini so nær, at eitt fekk í halan á ryssuni og sleit hann; men maðurin var sloppin.
Jakob Jakobsen: ”Færøske folkesagn og æventyr”, 1898-1901.
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
- Dýrið má læra samanhangin millum eitt "klikk" (ljóð, sum ein klikkari ger, tá tú trýstir á hann. Fyri summi dýr, so sum fiskar, eru visuel signal betri) og okkurt slag av løn. Her riggar matur best fyri flest dýr. Samanhangin lærir tú dýrið við at klikkja og geva mat "klikk - mat" fleiri ferðir. Maturin skal koma skjótt aftaná klikkið, serliga í fyrstuni.
- Næsta stig er at læra dýrið, at tað kann gera okkurt fyri at fáa eitt klikk. Hetta er tað ringasta stigið, men tá dýrið fyrst hevur skilt, at tað kann avgera nær tað fær eitt klikk, er tað sum oftast ikki til at steðga. Sum oftast verður onkur grundleggjandi atferð, sum dýrið ger nokkso ofta í forvegin, brúkt sum lærumiðil til hetta stig. Tað kann vera at hyggja at tær, seta seg niður og so framvegis. Her er alneyðugt at dýrið fær eitt klikk so skjótt sum tað ger tað tú bíðar eftir, og at atferðin er nóg vanlig hjá djórinum til at tað ger hetta av óvart fleiri ferðir uppá 5-10 minuttir av venjing. Tað ber til at snýta, og lokka dýrið at gera hetta. Til dømis kanst tú knipsa fyri at fáa ein hund ella okkurt annað dýr at hyggja at tær. Um tú vilt hava dýrið at hyggja at klikkaranum, kanst tú veiftra hann runt frammanfyri dýrinum. Dýr hyggja ofta at tingum sum flyta seg.
- Síðsta stig er a velja eina atferð, sum skal lærast, og miðvíst geva dýrinum eitt klikk, tá tað ger nakað sum líkist tí. Ein góð atferð at byrja við, er at læra dýrið at fara har tú vilt hava tað. Til hetta kanst tú brúka klikkaran, ein markør av onkrum slag ella bara ein fingur at peika við. Tá dýrið fyrst hevur lært at fylgja einum markøri ber til at fáa tað til næstan hvat sum helst (um tað annars hevur hug).
2.7.09
Klikkaravenjing av houbaraungum
So var hon eeeendiliga aftur eftir eina deiliga feriu heima í FO (har eg sjálvandi ikki hevði tíð til at skriva nakað). Meðan eg var heima kundi eg tó slappa av við tryggu vitanini um at eg hevði megnað at venja heilar 5 ungar áðrenn eg fór avstað.
Tað var ikki tí tað var lætt!
Fyrst og fremst gjørdi eg tann stóra feil, at royna at venja smáar ungar. Tað gekk illa, tí tað var so avmarkað hvussu nógvan mat eg kundi geva teimum. Fyri at forklára hvussu tað hongur saman, fari eg líka at geva tær eina gjøgnumgongd av hvussu klikkaravenjing fungerar, og síðani fari eg at fortelja hvørjar trupulleikar ein fuglaungavenjari kann renna seg í.
Klikkaravenjing hevur nøkur sera klár stig:
Fyri at venjingin skal ganga skjótt og innlæringin skal vera sum best, er neyðugt at hava stuttar venjingar við nógvari "løn". Tvs, at tað er neyðugt at miða eftir eini atferð, sum djórið skjótt lærir ella ger ofta og ongantíð gera tað ov trupult. Hetta var sjálvandi ein trupulleiki við mínum ungum, tí eg kundi bara geva teimum 3 maðkar at eta áðrenn eg mátti gevast. Tað er ikki heilt nóg mikið.
Klikkaravenjing av houbara ungum:
Teir fyrstu ungarnir eg fór í holtur við vóru so ungir at har var ongin framgongd at hóma nakrastaðni. Eg vandi í eina viku tvær ferðir um dagin uttan at síggja nakað sum helst tekin uppá at teir vistu hvat ein klikkari var fyri nakað. Áh denn spilta orka. Eitt sindur betri gekk við ungum frá umleið 3 vikum og eldri.
Tað tók enn umleið 3 dagar, tvs 6 venjingar áðrenn teir skiltu at teir høvdu eina ávirkan á klikkaran. Hesar venjingar vóru ein seria av "klikk - mat" gradvíst til "klikk tá ungin hyggur at, er nær við ella flytir seg ímóti blýanti - mat" (blýanturin var fokus fyri ungarnar. Eg vildi læra teir at geva blýantinum gætur heldur enn klikkaranum, tí tað er lættari at peika við einum blýanti.) Tað er trupult at forklára akkurát hvussu frustrerandi tað er at sita og klikka og fóðra og klikka og fóðra uttan at har er nakað ljós í eygsjón hjá unganum.
Endiliga, ein dag gav ein ungi blýantinum gætur og eg skundaði mær at klikka. Hann gjørdi tað umaftur, og so gjørdi eg. Og so gekk annars skjótt framá. Tvær venjingar seinni kvikaði ungin sær yvir til blýantin tá eg helt hann fram. Tað sama var galdandi fyri allar hinar ungarnar. Teir vóru ómetaliga líkir í lærunemheit. Bara ein vísti onga framgongd, men hetta var tí hann ongan áhuga hevði fyri matinum (sum var mjølormar). Í mun til hinar ungarnar, sum trippaðu aftur og fram og hugdu grammir at ílatinum við ormum, so fór hesin bara avstað og setti seg niður onkrastaðni. Ikki so smart. Eg hevði úr at gera við hinum ungunum, men eg ivist ikki í, at eg nokk skuldi funnið okkurt annað at lokka hann við, um tað skuldi verið.
Frá at fyrsti ungin hevði uppdagað sítt vald yvir klikkaran, var lætt at flyta seg til at halda blýantin í frið, tá ungin kom til hann og bíða eitt sindur, áðrenn eg klikti. Sum oftast vóru ungarnir ov spentir eftir klikkinum til at gera nakað annað enn bara standa har meðan teir bíðaðu, og hetta var júst tað eg vildi. Skjótt stóðu teir allir penir og bíðaðu til eg klikti. Skal sjálvandi ikki yvirdríva hvussu væl tað gekk. Summir høvdu hug at trippa eitt sindur ella pikka blýantin, men so fingu teir onki klikk. Harafturat skal havast í huga, at eg bíðaði øgiliga stutt í fyrstuni. Eitt sekund kanska. Tað var bara so har var eitt lítið glopp millum at ungin kom fram og klikkið. Tá eg fyrst fekk ungarnar at fokusera á blýantin var onki glopp. So skjótt ungin hugdi at blýantinum fekk hann eitt klikk og so skjótt hann dugdi tað var tað eitt klikk so skjótt hann kom til blýantin. Hetta er týdningarmikið, tí um har er nøkur pausa í fyrstuni tá eitt dýr er í ferð við at læra eina atferð, so er atferðin nógv ringari at læra, enn um har er eitt klikk beinanvegin tá dýrið ger tað, tað skal.
Frá at hava ungarnar rennandi aftaná blýantinum og bíðandi penir til teir fingu eitt klikk, fór eg til at fáa teir at fara uppá eina vekt, sum var modifisera til at viga houbaraungar. Tað tók eina løtu hjá teimum at venja seg við at teir skuldu traðka upp og eisini á eina aðra yvirflatu. Men tá teir høvdu vant seg við tað, stóðu teir eisini púra góðir uppi á vektini og bíðaðu eftir sínum klikki, so eg kundi viga teir. Stór succes!
Hví klikkaravenjing?
Áðrenn hetta hava vit altíð fangað houbarar fyri at viga teir, og tað kemur meira enn so fyri, at teir bróta eitt bein ella ein vong í prosessini. Harafturat er tað sera stressandi fyri teir at vera fangaðir, tí hóast vit brúka nógva orku uppá at spekja teir, eru hetta altso villir fuglar. Teir hava tað als ikki lætt við at vera handfarnir nakað serligt. Av hesi grund viga vit ongantíð hannar í ungatíðini, tí vit fáa onki sáð frá teimum, um teir eru stressaðir av handfaring. Flestu houbara renna undan fólki einar tveir dagar aftaná at vit hava fanga teir, so tað er ongin kjansur at fáa ein hann yvir til fólk at donera sítt sáð, um hann akkurát hevur verið fangaður. Møguliga fara vit at venja nakrar vaksnar hannar til at viga seg sjálvar soleiðis at vit kunnu viga teir í ungatíðini.
Eitt annað, sum eg havi lisið um ymsa staðni á internetsíðum um klikkaravenjing, er at hetta er ein góður máti at spekja djór. Tey vera ofta minni nervøs og glaðari fyri selskap frá sínum eigara enn djór, sum ikki vera vand við klikkara (ella onkrum øðrum lønarbaseraðum venjingarhátti). Hetta stendst av at djórið følir at tað kann ávirka síni umgevilsir (her er tað so klikkarin), men eisini at tað noyðist at á onkran hátt kommunikera við fólk. Tað er trupult at kommunikera væl meðan mann er bebbaræddur, so djórið má koma yvir sín ótryggleika og sína ræðslu fyri at fáa tað tað vil (mat, leiku, loyvi til at fara onkrastaðni. Mín gamli hundur mátti sita áðrenn hon slapp úr bandinum) Tí havi eg eina skumla plan um at útskriva eina klikkaravenjingar "resept" til okkara minst spaku fuglar, fyri at vita um tað kanska kann hjálpa. Her kemur ein rapport um tað um tað blívir til nakað.
Her eru tvey link til síður um klikkaravenjing:
Síðan hjá Karen Pryor. Hon er stórsta persónligheitin, sum finst, tá tað kemur til klikkaravenjing. Hon veit alt, sum er at vita um hetta.
Wikipedia um klikkaravenjing.
Har finnast nógvar síður afturat, men tær flestu eru kommersiellar og ikki líka góðar sum tann hjá Karen Pryor ;) Men tað er bara at googla, so finnur tú meira.
Subscribe to: Posts (Atom)


text:
Føroysk altjóða fyritøka latin útlendingum
Altjóða føroyska fyritøkan Vónin í Fuglafirði, sum føroyingar hava staðið fyri at bygt upp frá grundini av síðan 1969, er nú latin útlendingum.
Sambært heimasíðuni hjá íslendska felagnum Hampiðjan hevur Hampiðjan keypt 73,381 prosent, og harvið yvirtikið allan avgerðarrætt í felagnum Vónin í Fuglafirði.
Seljari er sambært Hampiðjan felagið Sp/f Kerið við heimstaði í Klaksvík. Sambært roknskapinum hjá Kerið fyri 2014, átti felagið 51 prosent av Vónini, meðan Havila AS í Noregi átti 22 prosent. Sp/f Kerið hevur sostatt keypt partabrøvini hjá Havila, fyri síðan at selja øll partabrøvini víðari til útlendsku fyritøkuna Hampiðjan.
Vónin hevur ikki almannakunngjørt roknskapin fyri 2015, men sambært heimasíðuni hjá Hampiðjan, so var umsetingurin hjá Vónini 442 milljónir krónur í 2015. Umsetningurin er sostatt hækkaður við 17 prosnet síðan 2014, tá umsetningurin var 378 milljónir krónur.
EBIDTA hjá Vónini var 51,5 milljónir krónur í 2015. Vøksturin í EBITDA var góð 15 prosent í 2015.
Starvsfólkatalið hjá Vónini er 305 og Vónin hevur virksemi og deildir í átta londum. Talan er sostatt um eina altjóða fyritøku í støðugari framgong, sum nú ikki longur er føroysk.
Umsetningurin hjá Vónini var javnt stórur við umsetningin hjá íslendska keyparanum Hampiðjan, og fegnast keyparin um, við hesum taki at hava tvífaldað umsetning sín.
Hampiðjan vil eiga alt felagið Vónin, tí upplýst verður at Hampiðjan hevur givið tilboð uppá 21 prosent av partabrøvunum í Vónini, sum íløgufelagið hjá Føroyagrunninum frá 1971 í Klaksvík eigur.
Einki verður sagt um søluprís, men verður tikið grundarlag í øðrum virkissølum, sum framdar verða í løtuni, og stóra virðið av altjóða fyritøkuni Vónin í Fulgafirði, so hevur Sp/f Kerið í Klaksvík helst fingið okkurt um 250-400 milljónir krónur fyri at hava selt altjóða føroyska felagið Vónin til íslendsku fyritøkuna Hampiðjan.


text:
Jarðfeingi luttekur í tveimum verkætlanum, GeoVR og GEOmuseum, sum hava til endamáls at lýsa part av norðuratlantiska jarðfrøðiliga náttúruarvinum. Í hesum báðum verkætlanum verða útvald jarðfrøðilig støð í Føroyum, Íslandi, Grønlandi og Noregi lýst.
Endamálið við verkætlanunum er at miðla jarðfrøðiliga náttúruarvin í útvaldum støðum í teimum fýra londunum til skúlaungdóm og til øll áhugaði ferðafólk.
Verkætlanin GeoVR nýtir 3-d tøkni, har ætlanin er at velja út jarðfrøðiliga áhugaverd støð í Suðuroynni, sum skulu lýsast við sokallaðari virtual-reality tøkni. Tøknin verður lýst í hesum filmi:
Verkætlanin GEOmuseum hevur til endamáls at gera framsýningar í teimum luttakandi fýra londunum um jarðfrøðiligu broytingarnar í Norðuratlants økinum frá Grønlandi til Ísland, Føroyar og Noregs. 3-D tøknin verður partur av framsýningunum.
Verkætlanirnar GeoVR og GEOmuseum byrjaðu í august og halda fram í fyrsta umfari í eitt ár. Verkætlanirnar verða fíggjaðar av NORA og Nordisk Kulturfond.


text:
Orð og lag: G. Surland-Hansen
Týtt: Kajfinn Hammer
1. Jesus hin sami er enn í dag,
tað er ein sannroynd stór!
Hann hevur vald til at hjálpa tær,
um bert til Hann tú fór.
Jesus kann hjálpa tær, um tú trýrt,
hvat enn tín tørvur er,
møta Hann her vil hvørjum tí,
til Hann við frímóð’ fer!
Niðurlag: Kom nú til Jesus, gev títt hjarta heilt,
lat tað ei longur vera hálvt og deilt!
Tú mást ei ivast, men á Guðs lyfti trúgv,
trúgvin ber hvílu, -trúgv, bara trúgv!
2. Høltu og blindu tey leiða fram
hagar sum Jesus var;
við Síni kraft Hann grøðir tey,
tonk, á, hvat bønarsvar!
Heil¬nom og grødd tey renna runt,
hart tey lovprísa Guð’,
spott teirra vantrúnu sakar ei,
– tey vórðu fríað út!
3. Hann vil tær møta í hesi stund
við sama hjartalag;
tú, sum ert sjúk, verður frísk og sunn,
– henda kann tað í dag!
Um tú av syndini tyngdur ert,
reinsar Hans blóð títt sinn;
mótið ei miss, -tína trongd Hann sær,
leita til Jesus inn.


text:
Sunday, June 30, 2013
Kjallarin í Christianskirkjuni myndprýddur
Posted by Listin at 5:36 PM
Tóroddur Poulsen sýnir fram málningar- ferniseringsmyndir
Eg eri í gongd við at skriva um føroyska listasummarið í greinum til komandi punktum.fo í Dimmalætting og eri komin til framsýningina hjá Tóroddi Poulsen. Í hesum sambandi lesi eg ymiskt um Bad-Art og deskilling strategiir innan myndlistina eftir kríggið og havi júst lisið tvær spennandi greinar hjá ávikavist Claus Carstensen og Per Kirkeby, sum eg fari at greiða meira frá seinni, fyribils eru her nakrar myndir frá ferniseringini í Steinprenti í gjár.
Fyrsta málningaframsýningin hjá Tóroddi Poulsen verður at síggja í Steinprenti inntil 10.august
Ein týdningarmikil málari hyggur at málningunum
Ein fantastisk mynd við einari yrking hjá Tóroddi Poulsen
Tóroddur Poulsen og Torbjørn Olsen
Ein ung listakvinna, Milja Hanusardóttir og pápi hennara
Harra hol er herviligur, men tað følist eitt sindur sum um hendan myndin manglar á mínum veggi...
Búgvi Poulsen og Fríða Matras Brekku
Kulur maður við gittara og gummiarmi
Olivur við Neyst
Ein áskoðari
Fólk stóðu leingi framman fyri hesari myndini og stavaðu seg í gjøgnum tey nógvu orðini
Tríggir listamenn og eg
(KP)
Posted by Listin at 3:29 PM
Summarlistin: Berlin
Mariana Vassileva í DNA BERLIN - " A video installation shows a person, swirling vigorously around himself a burning bundle at twilight. He creates a universe of his own with his private sun circling around him and casting a shadow, which frenetically runs around him, as he stands in one place." http://www.dna-galerie.de/en/artists/mariana-vassileva/mariana-vassileva--biography.php
Rémy Markowitsch í Galerie EIGEN+ART - " In his artistic work, Rémy Markowitsch visualizes and generates the powerful images that reading literary classics sparks in the imagination." http://www.markowitsch.org/
Posted by Listin at 9:50 AM
Saturday, June 29, 2013
Í søta roykinum av forfalli...
...
Tey koma bara,
øll hesi árini.
Larma í vindeygahespunum.
Sum onkur idiotur, eg ikki toli gronina av,
koma tey.
Og tað ber ikki til at hava bókhald við teimum.
Einglarnir koma eisini,
og fyrstu ferð eg hoyrdi tungutalu,
var í Betania suðri í Skopun.
Vakra kona mammubeiggja mín reisti seg upp.
Frakkin stóð opin.
Eg sá, at hon sveittaði á yvirvørrini.
Síðani havi eg elskað hesa útróðrabygd, ið dugir mál einglanna.
Í bakgarðinum
millum urtagarðsamboðini og ruskílatið,
í søta roykinum av forfalli,
komponerar starin síni ljósu verk.
Undir frakkanum á konu mammabeiggja mín
ein cello klødd við húð, hár og anga.
Meðan eg sópi bløðini undan runnunum,
sigi eg varisliga við teir ørkymlaðu knubbarnar:
Verið varnir,
latið tykkum ikki tøla av eini solstrálu.
Men eg haldi ikki, at teir skilja meg.
Kanska skilja teir mál einglanna
og heystvindin, sum skeldast við seiðatræið og
klæðini á snórinum.
(Brot úr yrkingini Árstíðirnar hjá Jóanesi Nielsen, sum stendur á síðu 57-58 í bókini Pentur)
Mynd: Tóroddur Poulsen
Posted by Listin at 7:21 AM
Friday, June 28, 2013
Tey gera klárt til framsýningina í morgin
Myndirnar vísa fyrireikingar til eina øðrvísi og áhugaverda framsýning, sum letur upp í Steinprenti á Skálatrøð í morgin 29.juni klokkan 15.
Listamaðurin Tóroddur Poulsen í atelierinum í Kph
Eitt sindur av urbanari coolness millum fyltar spannir
Eitt tostatræ
Eitt úrval av framúrskarandi myndum
I hate colours
Málað versión av "Birgitta 23 ár...."
Ein deilig bukett
Ein beinagrind mitt í einari søgu
Tagnarmaskina millum spannir
Jan Andersson smíðar
(KP)
Posted by Listin at 7:47 AM
Thursday, June 27, 2013
Ingilín D.Strøm sýnir fram tea-ink í Tryggingini
Øll eru hjartaliga vælkomin fríggjadagin 28.juni klokkan 15.00, tá framsýning letur upp í hølunum hjá Tryggingarfelagnum á Kongabrúnni við sonevndum Tea-ink myndum hjá ungu Vestmannakvinnuni Ingilín D.Strøm. Hugskotið til serstaka Tea-ink konseptið fekk Ingilín D.Strøm, tá hon fór at drekka yogi-te, har smá sitat, leiðbeiningar til tilveruna eru heft á allar teposarnar. Ingilín D.Strøm greiðir frá, at hon hálvavegna gjørdist ørg av teirri støðugu bumbingini, sum vit eru fyri, við ráðum um hvussu vit øll skulu liva tað "góða" lívið. Sitatini gjørdust til myndir í hennara høvdi, sum hon teknaði fyrst á pappír og síðan á lørift. Einføldu strikutekningarnar eru skemtiligar, ofta innihalda tær eina ítøkiliga tulking av yogi-ráðunum, sum stundum tykist eitt sindur absurd, men sum eisini kann vera rørandi viðhvørt. Hetta er fyrsta framsýningin hjá Ingilín D.Strøm og vónandi ikki síðsta - í grundini er yogi-te-sitatini óneyðug, myndirnar standa seg væl einsamallar, tó at tær eru sera einfaldar.
Ingilín D.Strøm er í løtuni búsitandi í Keypmannahavn, tá eg spyrji um tað er innan myndlistina, hennara framtíð liggur, svarar hon, at hon ikki hevur lagt seg á nakra ávísa listagrein enn, men at tað heilt vist fer at hava okkurt við skapandi list at gera. Framsýningin í Tryggingini letur upp fríggjadagin 28.juni kl 15 og annars ber til at fara at hyggja allar yrkadagar millum klokkan 9 og 16.
(KP)
Posted by Listin at 5:21 PM
Labels: KP
Ikki aftur nú!
Standmyndirnar hjá Steinunn Thórarinsdóttir hava vitjað í fleiri øðrum londum, eingin hevur gjørt teimum nakað, tær vóru virdar sum listaverk inntil tær komu til Føroya. Eg veit ikki hvat hetta bendir á ella er tekin um, men sera ótýdligt er herverk á list, sum er sett upp til gagns og gleði hjá okkum øllum
(KP)
Posted by Listin at 9:08 AM
Wednesday, June 26, 2013
Urban coolness í Steinprenti
Vit hava áður sæð steinprent frá hansara hond, og vatnlitamyndir, installatiónir umframt eina rúgvu av yrkingum, men málningar - tað er nakað nýtt. Vit hava ikki áður sæð eina samlaða presentatión av málningunum hjá Tóroddi Poulsen. Og á sama hátt sum við hinum listasløgunum, ger Tóroddur Poulsen ongantíð minni enn at broyta sjálvar grundtreytirnar - við hesum myndum umdefinerar hann føroyskt málarí frá teimum semiabstraktu náttúrutulkingunum og ekspressivu fólkalýsingunum og figurativu popplistini til nakað nýtt og modernað, sum ikki hevur verið gjørt áður innan føroyska málningalist, men sum eisini er originalt í altjóða høpi. Um vit taka málningin oman fyri sum dømi, so hava vit ikki áður sæð eina mynd av einum manni í sólbrillum við gittara undir liðini, sum situr í einari svartari sofa við eitt grønt sofaborð og lesur eina teknirøð meðan spannir í hópatali ota seg inn á hann. Myndin er um somu tíð eitt sindur skemtilig, óhátíðarlig og serstakliga álvarsom, tí hon snýr seg um listarliga inspiratión. Fyri listamannin sjálvan er munurin ikki stórur á at skriva og at tekna ella mála, gera installatiónir ella spæla tónleik. Listasløgini hava øll fylgt honum so ella so, tað visuella hevur frá byrjan havt sín alstóra týdning í øllum tí, sum Tóroddur Poulsen skrivar. Hann hevur t.d. skrivað ekfrasir, men orð og setningar hava eisini stóran týdning í hansara myndum, í kalligrammum, figuryrkingum og í fleiri myndum eru orð javnsettir myndaliðir og fungera sum myndir og sum tekin. Musikaliteturin er støðugur og gjøgnumstreymar yrkingar og myndir, antin tað er røddin á amerikonsku bøn Jim Morrisons, sum fylgir lesaranum inn í tað fyrsta yrkingarsavnið "Botnfall", ella tað snýr seg um sjálvan tónleikin, sum Tóroddur Poulsen hevur spælt inn á fløgu. Tónleikurin hjá honum kyknar úr myndum og orðum og tykist uppbygdur eins og eitt stemningstapet av avantgardukendum og tíðum løgnum og tilvildarligum akkordum, ið undirbyggja huglagið í teim yrkingum, sum listamaðurin lesur upp. Steinprent hevur frá hansara byrjan innan myndlistina havt stóran týdning fyri listamannin, eg haldi, at skipaðu mannagongdirnar við prentingini hava havt týdning fyri listamannin. Málningarnir hava ikki tann sama fínleikan, sum prentini hava uttan mun til um tey eisini eru vøkur, dekorativ, stuttlig ella frek. Málningarnir eru eins greinandi hugsaðir og prentini, og myndevnini kenna vit aftur úr prentunum, men orsakað av ítøkiligu málingini, tykjast málningarnir í enn størri mun enn prentini merktir av bad art snildum. Kanska kunnu vit siga, at málningarnir eru merktir av eini serstakari urbanari coolness, men í øllum førum er hetta ein heilt serlig málningaframsýning, ið letur upp í Steinprenti leygardagin 29.juni klokkan 15. Øll eru hjartaliga vælkomin.
(KP)
Posted by Listin at 8:37 AM
Tuesday, June 25, 2013
SÓL
sólin er bannað í summum húsum
svartar rullugardinur og persiennur gera sína skyldu
sum smáir illsintir tænastumenn fyri várharra
myrkaleggja alt og øll sum látast at liva eitt vanligt lív
í húsum við ongum sólargeislum
NASA kundi ikki gjørt tað betur í sínum royndum
at halda skaðiligar geislar burtur úr himmalhválvinum
í summum húsum fylla tey seg við vitaminum í staðin
lurta eftir pressuni frá morgun til myrkurs
allan sólarringin á tamb tá andin er yvir teimum
hoyra um hungursneyð
turk
bumbumenn
bardagar
allar hugsandi vanlukkur
prísa seg lukkulig yvir at liva í einum landi
ið ikki hevur uppiborið slíkar vanlagnur
tá er tað so nógv lættari
at finna seg í síni heilt egnu lítlu vanlagnu
í myrkaløgdum húsum
sjálvt um barnið ræðist myrkrið
og ikki skilur at tað er verðin
sum hevur alla skyldina
Mynd: Anna Seppälä
Yrking: s.30 í: Eru Koparrør í himmiríki eftir Katrin Ottarsdóttir
(KP)
Posted by Listin at 7:31 AM
Monday, June 24, 2013
Herverk
Eg var við soninum ein góðveðursdag og hugdi at standmyndunum hjá íslendsku listakvinnuni Steinunn Thórarinsdóttir, sum eru partur av Summarframsýningini. Eg gjørdist eitt sindur ørkymlað av, at tað ikki riggaði hjá mær at taka góðar myndir av tí einu standmyndini, so eg suffaði eitt sindur fyri meg sjálva. - "Men mamma!" greiddi lítli mær frá "Tað er tí, at maðurin samlar for nógva sól, at tú ikki kanst taka mynd av honum...". -Ja, rætt hevði lítli og eg fegnaðist um hvussu eitt tílíkt verk kann vera atvoldin hjá einum lítlum drongi at gera sær tílíkar hugsanir.
Nú hoyri eg, at tvær av standmyndunum hava verið úti fyri herverki. Tær hava vitjað fleiri staðni í heiminum og hetta er fyrstu ferð, tær hava verið útsettar fyri herverki. Ómetaliga pínligt, haldi eg, og tað uttan mun til um tað hevur verið leygarkvøld í Havn og tað eru ótangar, sum í felag hava lyft tonsatungu standmyndirnar upp úr vøllinum, har tær standa. Henda illgerðin er ómentað og xenofobisk, og brýtur frá øllum vanligum siðmentaðum hugburði.
(KP)
Posted by Listin at 5:44 PM
Subscribe to: Posts (Atom)


text:
Monday, June 2, 2014
Lýsing eftir lærarum til Føroya Listaháskúla
8. juni er freistin at søkja fyri at kunna vera við til heystskránna hjá nýstovnaðar Listaháskúlanum.
Fyri góðum ári síðani varð fyrsta stigið tikið til at seta á stovn føroyskan listaskúla. 30. mars í ár varð skúlin stovnsettur og fyrsta stýrið valt. Endamálið er undirvísing á høgum støði í skapandi lærugreinum, bæði ástøðiliga og ítøkiliga (teori og praksis). Tað eru føroysk listafólk, sum hava tikið stig at stovna Føroya Listaháskúla, sum ber enska heiti The Faroese Academy of Arts. Skúlin er staðsettur á Føroya Fólkaháskúla, men virkar um alt landið.
Tíðin er nú komin at knýta góðar lærarar at skúlanum og leggja fyrstu heystskránna til rættis. Ynski er at fáa ein breiðan hóp av undirvísarum, sum umboða ymisk øki innan listagreinar sum máling, grafikk, design, skriving, arkitektur, sjónleik, keramik, træskurð o.a.
Av tí at skúlin er skaptur av listafólkunum sjálvum, eru tað eisini hesi, sum koma at mynda skúlan. Í fyrsta umfari er talan um næmingafíggjaði skeið, sum einstaki lærarin sjálvur skipar innan karmarnar av Føroya Listaháskúla.
Fyri at kunna veita so holla undirvísing sum gjørligt, verður dentur lagdur á eitt høgt fakligt støði. Tískil skulla undirvísarar á listaskúlanum lúka ávísar treytir um útbúgving og/ella royndir. Á Facebook-síðuni hjá Føroya Listaháskúla kunnu tit m.a. lesa hvørjar treytirnar eru.
Freistin at søkja til heystskránna er sett til 8. juni 2014.
Áhugaði verða biðin at senda umsóknir við prógvum og viðmælum til listahaskuli@gmail.com, her ber eisini at senda allar viðkomandi spurningar.
Posted by Listin at 6:15 PM


text:
Innbjóðing UM 2007, NS-Stevnu.
Við hesum ein innbjóðing til UM 10-11 nov. 2007.
Kappingin er fyri bólkarnar 3,og eldri, UM vinnararnir verða sjálvandi funnir millum svimjarar í bólki 3- 4&5.
Tilmeldingarfreistin er sett til Mikuhvøldi kl 18.00
Frámeldingarfreistin er sett til hóskvøldið kl 18.00.
Hvørt felag møtir við 3 hjálparfólkum
Hjálparfólkafundur og upphiting verður leygarmorgunin kl 8.00 í Ægirhølinum . Kappingin byrjar kl 9.00.
Leygardagin byrjar upphiting og hjálaparfólkafundur kl 15.00. Kappingin byrjar kl 16.00.
Sunnudagin byrjar upphiting og hjálaparfólkafundur kl 13.00. Kappingin byrjar kl 14.00
Tilmeldigarnar skulu sendast til [email protected]
Vinarlig
v Ægir
Evald & Reidar
PS. Gev gætur at svimjarar eldri enn bólkur 5 eisini hava loyvi at luttaka, sjálvsagt ikki um unglingameistaraheitini, men ífall tey ætla sær at klára tíðir til landslið og líknandi.


text:
er frálíkt til dessertir. Tvey ymisk sløg av portvíni finnast, tey ungu ruby og tey búnu tawny.
Ruby er tað lættara og fruktkenda portvínið. Liturin er rubinreyður, og smakkurin er úr kirsuberum. Vínið verður vanliga goymt í 2-3 ár, áðrenn tað verður latið á fløsku.
Tawny angar og er búgvið portvín, ið ofta verður goymt á fati í 3-7 ár, áðrenn tað verður latið á fløsku. Virðismikil sløg verða goymd heilt upp í 40 ár, áðrenn tey koma í handilin.
Liturin á tawny er gullbrúnur, og smakkurin er av turkaðari frukt og haraftrat einum ferili av sjokulátu, fikum og nøtum.
Ymiskt er, hvussu leingi portvín verða goymd. Fínastu sløgini skulu búnast á fløsku í áratíggju. Ung árgangsportvín hava ofta nógva garvisýru og fruktkendan smakk, ið gerst rundari, jú longri tey verða goymd.
Upplatið portvín
Fleiri halda, at portvín heldur sær longri enn vanligt vín, eftir at tað er upplatið. Hetta er ikki heilt rætt.
Portvínið heldur sær eitt sindur longri, tí meira alkohol og sukur er í tí enn í vanligum víni, men tá luft kemur at portvíninum, missir tað smakkin.
Tey virðismiklu árgangsportvínini skulu helst drekkast nakrar tímar, eftir at fløskan er upplatin. Ruby heldur sær ikki líka væl sum tawny.


text:
Marianna Debes Dahl er føroyskur rithøvundur fødd í 1947 í Vestmanna.
Hon hevur útbúgving sum lærari, men hevur starvast sum rithøvundur burturav nú í nøkur ár.
Hon hevur verið aktiv á vinstravonginum og skrivaði í kommunistiska blaðið Fríu Føroyar frá 1983 til 1993.
Hon hevur umframt at skriva bøkur eisini framleitt ein hóp av sendingum til Útvarp Føroya.
Fyrsta bók hennara var Burtur á heiði, ein barnabók, ið vann fyrstu virðisløn í kapping um at skriva barnabók.
Útgávur:
1996 Burtur á heiði
1997 Úti á leysum oyggjum
2001 Flosi fer í føðingardag
Umrøður:
Malan Johannessen: Sm´abarnabøkur frá Fonnum. Br´a 9/10-1986
Malan Marnersdóttir (red): Vinalagið, náttúran og samfelagið, 1994
Elisabeth Møller Jensen (red): Nordisk kvindelitteraturhistorie, 1993-98
Aref T. Olsen: Alt er ein ferð. Føringurin 29. januar 1998
Malan Johannesen: Faðirmorð við einum orði. Oyggjaskeggi 1998/4
Heiður:
Barnabókavirðisløn Tórshavnar Býráðs 1978


text:
Søren Vagn Jacobsen er danskur rithøvundur, føddur í 1946 í Keypmannahavn. Hann hevur starvast sum lærari frá 1969 til 2000.
Fyrsta bók hansara var Ha´det godt, Kaj; hon kom út í 1979 og vann í einari skandinaviskari ungdómsbókakapping.
Søren Vagn Jacobsen spennur víða, hann skrivar, science-fiction, krimi og skemtisøgur, umframt at hann hevur skrivað lærubøkur til undirvísingarbrúk.
Seinnu árini hevur Søren Vagn Jacobsen serliga skrivað lættlesibøkur og hevur vunnið prísir fyri tað.
Útgáva:
2011 Tummas og tjóvurin
2013 Jólagávan hjá Monu
Heiður:
1985 Kommunernes Skolebiblioteksforenings forfatterpris
1986 Kulturministeriets Børnebogspris
2002 Skrivaraprísin. Ársins lættlesi-rithøvundur